Ҳа, тўғри, аммо… « Ўзбекистон Халқ Ҳаракати\n04 June 2020 - 17:35\nАбдиҳамид Пардаев: Набижон Боқийнинг уч устози: Шукур Холмирзаев, Эркин Аъзам, Эркин Воҳидов. Дўрмон, Ёзувчилар ижод боғи, 21 аср бошидаги сурат.\nНабижон Боқий: Ҳа, тўғри. Лекин учовига ҳам жиддий эътирозларимни юзига доим айтардим. Шукур ака билан бир йил умуман гаплашмасдан, ҳатто саломига ҳам алик олмасдан (п.н.х!) юрганимни қорақалпоқ оғам Жиянбой Избосганов яхши эсласа керак.\nЭркин Воҳидовга эса диктатор И. А. Каримовга сиғинмаслик кераклигини 1990 йилда ҳам, 2014 йилда ҳам айтганман; афсус, Эркин Воҳидов чорак асрдан кейингина надомат билан эътирозларим тўғри эканини тан олади (“Истибдод. Адиб Саид Аҳмад сўзи” номли шеъри билан диктатор юзига тарсаки тортиб юборади).\nЭркин Аъзам эса “Юртменбошининг хотира дафтари” романимни 2010 йилда тўнғич ўғли Сиёвушни шоҳид қилиб: “Набижон аканг жамики ёзувчилар юзини ёруғ қиладиган роман ёзиб қўйди! “Каримов даврида ҳамма ёзувчи-шоирлар маддоҳлик қилишдан бошқа ишга ярамаган!”, деган тавқи лаънатдан Набижоннинг романи бизни асраб қолади. Бу роман диктатор тирик пайтидами ё ўлганидан кейин эълон қиладими, бундан қатъи назар, барибир адабиётимиз юзини ёруғ қилади”, деган эди…\nАммо романимнинг ҳали ўқиб кўрмаган, иккинчи қисмида ўзига ҳажв аралаш ишора борлигини кўриб қолган заҳоти юкоридаги фикридан воз кечди.\nАЧЧИҚ ҲАҚИҚАТни ҳазм қилолмаяпти, чоғи….\nТонмайман, учови ҳам устозим мақомидаги ижодкорлардир.\nҲурмат ва иззат билан:


30 ёшгача бўлган энг ёрқин ишбилармонлар рейтинги тақдим этилди\n15:25 / 04.01.2017\nForbes журнали 30 ёшгача бўлган 600 нафар энг ёрқин ёшлар рўйхатини тақдим этди. Улар венчур инвестициялар, спорт, мусиқа, кино, ўйинлар, ишлаб чиқариш, маркетинг, ҳуқуқ ва бошқа соҳалар ривожига катта ҳисса қўшгани учун мазкур рўйхатга муносиб кўрилган. 2017 йилда рўйхатдан Prisma, MSQRD ва GitLab яратувчилари ўрин олди.\n"Истеъмолчи технологиялари" бўлимида Prisma Labs'нинг 26 ёшли раҳбари Алексей Моисеенков ва MSQRD'нинг 24 ёшли яратувчилари Евгений Невгень ва Сергей Гончарлар номи қайд этилди.\n29 ёшли украиналик тадбиркор Дмитрий Запорожец "Корпоратив технологиялар" рукнидан жой олди. У дунёнинг миллионлаб дастурчилари ва ўн минглаб компаниялари (NASA, IBM, AT&T ва б.) фойдаланадиган GitLab манба кодини сақловчи сервис яратувчиси сифатида машҳур. GitLab - August Capital, Khosla Ventures ва актёр Эштон Катчер сармояларини жалб қилишга муваффақ бўлди.\nШунингдек рейтингда Lyft топ-менежери Дэвид Раст, Uber'нинг топ-менежери Брайан Толкин, Periscope ҳаммуассислари Жозеф Бернштейн ва Кейвон Бейкопур, актриса Марго Робби, Lonely Planet нашри раҳбари Дэниел Хьютон, Tesla'нинг батареялар ишлаб чиқарувчи бўлими менежери Жастин Бароузилар номлари қайд этилган. Ҳакамлар ҳайъати рўйхат иштирокчиларини 15 мингдан зиёд номзод орасидан танлаб олган.\n30 ёшгача бўлган ишбилармонлар


Азиз Раметов ўзининг режиссёрлик дебютини тақдим этди - Darakchi\nАзиз Раметов ўзининг режиссёрлик дебютини тақдим этди\nШОУ-БИЗНЕС 06.05.2017, 15:57\nБугун "Кинемтографияни ривожлантириш марказида “Арслон изидан” фильмининг журналистлар учун ёпиқ намойиши бўлиб ўтди.\nУшбу фильм актёр ва хонанда Азиз Раметовнинг илк режиссёрлик иши бўлиб, унда бугунги куннинг долзарб муаммолари гиёҳвандлик ва одам савдоси ҳақида сўз юритилади. Фильмни томоша қила туриб, бугунги кунда дунёни ларзага солаётган фожиаларга ёшларнинг нуқтаи назарини кўриш мумкин.\nЎргимчак туридек тармоқ отган гиёҳванд моддаси савдоси, унинг аянчли оқибатлари, ушбу бизнесга аралашиб қолганларнинг аччиқ қисмати ўзига хос тарзда намойиш этилган.\nФильмда профессионал ёндашув яққол кўзга ташланади. Професионал операторлик ишида ҳам, қалтис трюкларни бажаришда (жанг саҳналарида ҳақиқий трюклар бажарилган, айрим фильмларимиздаги каби ҳиндча ҳаракатларни кўрмайсиз) ҳам, фильм динамикасидаги узвийликда ҳам кўриниб туради.\nДебют иши булишига қарамай Азиз Раметовнинг режиссёрлик фаолиятига ҳам юҳори баҳо бериш мумкин. Иқтидорли одам ҳар томонлама иқтидорли деб бежизга айтишмайди, Азиз Раметов фильм режиссёрлигидан ташқари бош қаҳрамонларни ҳам ишонарли тарзда гавдалантира олган.\nМаиший мавзудаги фильмлардан чарчаганлар учун бу фильм айни муддао булди дейиш мумкин. Кино ижодкорларининг айтишича фильмга сиғмаган кадрларни жамлаб сериал қилиш мумкин. “Арслон изидан” фильми воқеалари юртимиздан ташқари, Туркия, БАА, Россия хамда Қозогистонда бўлиб ўтади. Фильм ҳақида фактлар.\nРежиссёр: Азиз Раметов. Сценарий муаллифи: Улуғбек Абдусаматов. Бадиий раҳбар:Ҳилол Насимов.\nФильмни 12 май куни катта экранларда намойиш этиш кўзда тутилган.\nЭслатиб ўтамиз, фильмга Ўзбекистонда хизмат кўрсатган артист Саида Раметова продюсерлик қилган.


Бугун Сахалин қирғоқларида ўқув машғулотлар пайти Россиянинг ҳарбий вертолети ҳалокатга учради.\n01 июл 2022, Тошкент вақти: 07:52\nУнинг бортида бўлган экипажнинг бир аъзоси ҳалок бўлган, қолган 12 киши қутқариб қолинган. Сахалин фавқулодда вазиятлар маркази бошлиғи Игор Ждановнинг айтишича, двигател ишдан чиққани сабаб вертолет қулаган бўлиши мумкин.\n"Паст баландликда, таҳминимизча вертолет двигатели ишламай қолган ва сувга қулаган", - деди Игор Жданов.\nҲозир бу юзадан жиноят иши қўзғотилган.


Жазирамада қандай жон сақлаш мумкин? - zarnews.uz\nЕр юзи бўйлаб глобал исиш таъсирида иқлим ўзгараётган бир пайтда бизнинг ёзимиз ҳам тобора жазирама бўлиб бораётгандай, деб ёзмоқда Minbar.\nКелинг, жазирамадан жон сақлаш, иссиқ уришидан сақланиш борасидаги йўл-йўриқларни ёдга оламиз.\nСув ичинг (меъёрида албатта)\nСув организмга ҳар қандай об-ҳавода ёрдам беради – қон айланишини яхшилайди, ҳужайраларга озиқ моддаларни етказади, ортиқчасини чиқариб юборади.Иссиқда биз терлаб, кўп суюқлик йўқотамиз, бу организмни совутишнинг табиий механизмидир. Шундай экан, тез-тез сув ичиб туриш фойдадан холи эмас.\nҚанча сув ичиш керак деган саволга ҳозирча аниқ жавоб йўқ. Ўзингиз биласиз.\nЖазирамада организм бор қувватини терморегуляцияни таъминлашга йўналтиради, шунинг учун уни қўй гўштидан қилинган кабобни ҳазм қилишга мажбурлаб зўриқтирмаслик керак. Лекин бўш қоп тик турмайди деган гап бор. Ёзда кечки салқин тушганда кўпчиликнинг иштаҳаси очилиб кетади. Кечқурун овқатга тармашмаслик учун нонушта ва тушлигингиз меъёрида бўлгани маъқул.\nСуюқликка бой маҳсулотларни истеъмол қилинг: кўкатларда, айниқса исмалоқда витаминлар ва фойдали моддалардан ташқари сув ҳам кўп бўлади. Бодринг ва тарвузгача бўлган бир қатор мева ва сабзавотлар, шакар қўшилмаган табиий йогурт шу жиҳатдан яхши.\nЖазирамада одатда ҳазми енгил таомлар истеъмол қилинади.\nОчиқ-сочиқ кийинишга шошилманг\nЖазирамада ҳамма енгил кийинишга интилади, лекин бу яхши эмас (уйда бўлмасангиз албатта). Баданни ёпиб турувчи ҳилпиллаган кийим терини қуёшдан ҳимоя қилади; у парник эффектини ҳосил қилмайди ва теридаги тернинг буғланиб кетишига имкон беради – терморегуляция айнан шундай кечади. Лекин кийимнинг қандай матодан тикилгани муҳим аҳамиятга эга: мато табиий бўлиши ва қалин бўлмаслиги лозим. Яъни сунъий матодан тикилган футболкадан пахтали кўйлак авло.\nКун қиздирганда бош кийим кийиб юришни унутманг. Оёқ кийимингиз ҳам енгил ва ҳаво ўтказадиган бўлсин.\nКондиционердан эҳтиёт бўлинг\nИнсонни унча-мунчага иссиқ урмайди, аммо унинг аломатларини сезмай қолишингиз мумкин, шунинг учун ҳар-ҳар замон салқинлаб туринг. Лекин кондиционердан фойдаланганда эҳтиёт бўлиш керак. Совқотиш асосий муаммо эмас (ҳамкасбларингиз ёки яқинларингиз сиз учун ноқулай бўлган ҳароратни маъқул кўришса албатта). Биз кўпинча кондиционерлар ҳам ифлосланишини эътибордан қочирамиз, бу эса бурун битиши, бош оғриғига, ҳатто астманинг кучайишига олиб келиши мумкин. Илгари бу «касал бино» аломатлари деб аталган.\nАгар кондиционер намлик ва конденсатни яхши чиқармаса унда аста-секин бактерия ва замбуруғлар тўпланиб, хона шамоллатилмагунча унда айланиб юради. Бу ҳаво-томчи йўли билан юқадиган хасталиклардан биронтаси юқтириш эҳтимолини оширади. Шу боис шифокорлар кондиционер филтрини ўз вақтида алмаштиришни тавсия қилишади.\nЖазирамадан сақланиш учун бошқа усулни ҳам қўллаш мумкин. Ҳамма биладигани – эшик ва деразаларни очиб хонани шамоллатиш. Хона тўғри шамоллатилса киши елвизакдан касал бўлмайди. Вақти-вақти билан уйни шамоллатиб туриш керак, чунки ҳатто хонадаги электр ускуналар ҳам ўзидан иссиқлик чиқаради.\nТерингизга қараб юринг\nТерини парваришлаш – бодилик эмас, заруратдир, у ҳар фаслда ҳар хил парваришни талаб қилади. Масалан, ёзда терини спиртсиз юмшоқ воситалар билан яхшилаб тозалаш керак. Офтобда қолган терига кўпроқ намлик зарур бўлади, лекин бу ҳар 20 дақиқада юзни маъданли сув билан ювиш шарт дегани эмас. Айнан шундан эҳтиёт бўлиш лозим: сувни кўчада пуркасангиз, у юздаги чанг билан қоришиб кетади. Шунинг учун дерматологлар огоҳлантирадики, маъданли сувга ружу қўйиш билан терингизни «қуритиб» қўйишингиз мумкин.\nНамловчи лосьон ёки таркибида сувни сақловчи унсурлар кўп бўлган зардобдан фойдаланинг, устидан эса юпқа қилиб крем ё гел суртинг. Ёдда тутингки, уларни чўмилгандан сўнг беш дақиқа ичида суртиш керак. Терингиз қандай турга киришини билиб олинг, бўлмаса унга тўғри келадиган маҳсулотларни танлай олмайсиз. Сочини қириб олдирадиганлар бош терисини офтобдан ҳимояловчи воситалардан фойдаланиши мумкин.\nТўғри танланган дезодорант ёки антиперспирант ҳам иссиқдан сақланишга ёрдам беради: биринчиси ҳидни йўқотади, иккинчиси терлашнинг олдини олади.\nОфтобдан ҳимояловчи воситаларни сотиб олинг\nҚуёшли кунларда узоқ вақт тобланиб, D витаминининг йиллик захирасини йиғиб олишга ҳаракат қилманг. Оқ-сариқдан келганларнинг аксариятига D витаминини меъёрида сақлаб туриш учун ҳафтасига уч марта қуёшда 10-15 дақиқа юриш кифоя. Офтобда тобланишга келсак, эсда тутинг: бу меланин ишлаб чиқаришдир, яъни тери ультрабинафша нурлардан зарарланмаслик учун ушбу пигментни ишлаб чиқаради. Ловуллаган офтоб тагида кўп юриш терининг қуруқшашига, эрта қаришига, қайишқоқлигини йўқотишига, ҳатто саратоннинг баъзи турларига чалиниш хавфининг ошишига олиб келади.\nАллақачон тобланишни бошлаган бўлсангиз, буни эрталаб ё кун ботишидан олдин қилганингиз маъқул: нурланиш энг кучли бўлган соат 10 дан 16 гача қуёшда юриш тавсия этилмайди. Кўпчилик пляждан ташқарида қуёшдан ҳимояловчи воситаларга шубҳа билан қарайди ва нотўғри қилади. Бахтимизга юз ва бадан учун чиқариладиган кўп кремларда SPF (инглизча Sun Protection Factor) бўлади (ишлаб чиқарувчилар доим уни кўринарли жойга ёзиб қўйишади). Аббревиатура ёнидаги рақам терининг куйишга чидамлилигини билдиради, масалан SPF 30 SPF 15 га нисбатан яхшироқ ҳимоя қилади, бироқ ҳарҳолда икки баробар эмас.\nДерматологлар ҳимояни ҳар икки соатда, шунда ҳам чўмилгандан сўнг алмаштиришни (йўриқномада бундай қилиш мумкин эмас деб кўрсатилмаган бўлса) тавсия қилишади. Бунинг устига булутли кунларда ҳам ҳимоядан фойдаланса бўлади. Яна бир гап: қуёшдан сақловчи яхши кўзойнак учун пулни қизғанманг, ойна ўрнига қорайтирилган пластик ўрнатилган кўзойнак ультрабинафша нурлардан ҳимоя қилмайди, ҳимояланганлик ҳиссини уйғотади холос.


Журнал "Экономический Вестник Узбекистана" » (O´zbek) Har kunimiz navro‘zdek zavqli bo‘lsin\nГлавная | Новости | (O´zbek) Har kunimiz navro‘zdek zavqli bo‘lsin\n(O´zbek) Har kunimiz navro‘zdek zavqli bo‘lsin\nБаҳорни севмайдиган, соғиниб кутмайдиган одам бўлмаса керак. Чунки у оламга илиқлик, тиниқлик олиб келади. Қуёш чарақлаб кўнгилларни ёриштиради. Табиат уйғониб, атроф гўзалликка бурканади. Қушлар чуғури жилғалар овозига жўр бўлади. Майин шаббода гулларнинг тотини олиб қочади…\nБаҳор севимли ва ардоқли байрамимиз Наврўзни бошлаб келади.\nДавлатимиз раҳбарининг “2015 йилги Наврўз умумхалқ байрамига тайёргарлик кўриш ва уни ўтказиш тўғрисида”ги қарорига мувофиқ, юртимизнинг барча ҳудудларида бу айёмга ҳар томонлама пухта ҳозирлик кўрилди. Халқимиз бу кунни янги муваффақиятлар ва янги умидлар билан кутиб олмоқда. Шундай фаровон кунларга, байрамларга етганига шукроналар айтиб, хурсандчилик қилмоқда.\nБу ерга сенаторлар ва депутатлар, ҳукумат аъзолари, фан, маданият ва санъат намояндалари, ишлаб чиқариш илғорлари, тадбиркорлар, табаррук кексалар, мамлакатимизда фаолият кўрсатаётган хорижий давлатлар элчихоналари ва халқаро ташкилотлар ваколатхоналарининг вакиллари ташриф буюрган.\nМайдон узра ҳаёт мўъжизаси – табиат уйғонишини мадҳ этувчи наво таралади. Улкан мониторларда юртимизнинг гўзал манзаралари – ям-яшил боғлар, пурвиқор тоғлар, замонавий иншоотлар, бунёдкор замондошларимиз қиёфаси намоён бўлади.\nЮракларни энтиктириб қадим ва қадрдон наволар янграйди. Миллий қадриятларимизни асраб-авайлаб, аждодларимиз маънавиятини мужассам этиб асрлар қаъридан келади бу қўшиқ.\nИстиқлол йилларида халқимизнинг бой қадриятлари, маънавий ва маданий мероси тикланди. Амир Темур, Мирзо Улуғбек, Жалолиддин Мангуберди, Алишер Навоий ва бошқа улуғ боболаримизнинг юбилейлари кенг нишонланди. Абдухолиқ Ғиждувоний, Имом Бухорий, Баҳоуддин Нақшбанд, Имом Термизий, Имом Мотуридий, Аҳмад Фарғоний, Бурҳониддин Марғиноний каби буюк аждодларимиз қадамжолари обод этилди, ҳаёти ва бебаҳо мероси ўрганилмоқда.\nСамарқанд, Бухоро, Хива, Шаҳрисабз, Қарши, Термиз, Тошкент, Марғилон сингари муаззам шаҳарларимиз юбилейи халқаро миқёсда тантана қилинди. “Авесто”нинг 2700 йиллиги, “Алпомиш”нинг 1000 йиллиги, Хоразм Маъмун академиясининг 1000 йиллигини нишонлаш асносида тарихимиз янада теран ўрганилди, шаҳарсозлигимиз, маданиятимиз илдизлари тадқиқ этилди.\n2014 йил 15-16 май кунлари Самарқандда ўтган “Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти” мавзусида халқаро конференция дунёда буюк аждодларимизнинг даҳосига ҳурмат-эҳтиром, уларнинг бой илмий меросини ўрганишга қизиқиш ҳамиша баланд бўлганини кўрсатди. Унда иштирок этган олимлар, нуфузли халқаро ташкилотлар раҳбарлари, илмий марказлар ва институтлар мутахассислари Ўзбекистон алломаларининг дунё илм-фани ва маданияти ривожига қўшган ҳиссасини яна бир бор эътироф этди.\nНаврўз мамлакатимизда яшаётган миллати, тили ва динидан қатъи назар, барча юртдошларимиз учун севимли байрамга айланган. Чунки у тинчлик, омонлик, аҳиллик байрами.\nБу ҳамжиҳатлик байрам саҳнасида ҳам ўз ифодасини топади. Турли тиллардаги куй-қўшиқларда юртимиздаги миллатлараро тотувлик, умумбашарий қадриятлар намоён бўлади. Ўзбекистонимизнинг озодлиги ва тинчлиги, халқимизнинг бирлиги ва бағрикенглиги, дўстлик ва муҳаббат тараннум этилади.\nТинч-осойишта элда байрамлар бўлади, ҳаловатли халққа хурсандчилик ярашади. Мамлакатимиз мустақилликнинг илк йилларидан тинчликпарвар сиёсат юритиб келмоқда. Ўзбекистон ҳеч қандай ҳарбий блокларда иштирок этмайди. Давлатимиз ташқи сиёсати миллий манфаатларнинг устуворлиги, халқаро ҳуқуқ меъёрларига риоя этиш, баҳсли масалаларни тинч йўл билан ҳал қилиш тамойилларига асосланади.\nМамлакатимизнинг жаҳон ҳамжамиятидаги обрў-эътибори тобора ошиб бормоқда, барча соҳаларда улкан ютуқ ва марраларга эришилмоқда. Энг ривожланган давлатлар, дунёга донғи кетган компаниялар юртимиз билан ҳамкорликка интилмоқда.\nИқтисодиётни таркибий ўзгартириш борасида амалга оширилган ислоҳотлар самарасида автомобилсозлик, нефть ва газни қайта ишлаш, замонавий маиший техника, компьютер ва мобиль телефонлар ишлаб чиқариш каби янги саноат тармоқларига асос солинди. Озиқ-овқат, енгил саноат, кимё, қурилиш материаллари саноати корхоналари модернизация қилинди. Бугун уларда тайёрланган маҳсулотлар аҳоли эҳтиёжини тўла таъминлаб, дунё бозорларини ҳам забт этмоқда.\nИстиқлол йилларида Ўзбекистон иқтисодиёти 5 баробардан зиёд ўсди. Аҳоли даромадлари жон бошига ўртача 8,7 баробар кўпайди. Мамлакатимизнинг экспорт ҳажми ва олтин-валюта захиралари барқарор суръатлар билан ошиб бораётгани бугун ривожланган давлатларнинг ҳам ҳавасини тортмоқда.\nЖаҳон миқёсидаги глобал молиявий-иқтисодий инқироз давом этаётганига қарамасдан, саноқли мамлакатлар қаторида Ўзбекистонда ялпи ички маҳсулотнинг йиллик ўсиш суръатлари кейинги 10 йил давомида 8 фоиздан зиёд бўлиб келмоқда. Жорий йилда ҳам ана шундай юксак ўсиш суръатлари кутилаётир.\nБу мустақилликнинг илк йилларида асос солинган ва халқимиз кенг қўллаб-қувватлаган тараққиётнинг “ўзбек модели” самараларидир. Иқтисодиётнинг мафкурадан холилиги ва сиёсатдан устунлиги бозор эркинлигини таъминламоқда. Давлатнинг бош ислоҳотчи вазифасини бажариши барча соҳаларни изчил ва уйғун ривожлантириш имконини бермоқда. Қонун устуворлиги инсон ҳуқуқ ва манфаатларини ҳимоялаш, барқарорликни мустаҳкамлашда муҳим омил бўлмоқда. Кучли ижтимоий сиёсат халқимизга моддий ва маънавий мадад бераётир.\n…Саҳнага болакайлар чопиб келади. Майдон шўх-шодон кулгуга тўлади. Уларнинг беғубор чеҳраси, ёниб турган кўзлари, жарангдор куй-қўшиқлари\nбарчага завқ-шавқ бағишлайди.\nХалқимиз аввало фарзандлар камолини ўйлаб, эзгу орзулар билан яшайди. Бу менталитет давлатимиз сиёсати, мамлакатимизнинг стратегик мақсадларида ҳам ўз ифодасини топган.\nФарзандлари соғлом юрт қудратли бўлур, қудратли юртнинг фарзандлари соғлом бўлур, деган ғоя асосида мамлакатимизда баркамол авлодни тарбиялашга алоҳида эътибор қаратилмоқда.\nСоғлом бола йили, деб эълон қилинган 2014 йилда бу борадаги ишлар кўлами янада кенгайди. “Соғлом она – соғлом бола” лойиҳаси доирасида жами 13 миллион 600 мингдан зиёд аёллар ва болалар тиббий кўрикдан ўтказилди. Шифохоналар, поликлиникалар замонавий тиббиёт асбоб-ускуналари билан жиҳозланди. Жамиятимизда соғлом турмуш тарзини қарор топтириш, соғлом болаларни дунёга келтириш ва соғлом ўстириш, оилаларни мустаҳкамлаш борасидаги ишлар изчил давом этмоқда.\nПрезидентимизнинг 2014 йил 1 августдаги “2014-2018 йилларда Ўзбекистонда аҳолининг репродуктив саломатлигини янада мустаҳкамлаш, оналар, болалар ва ўсмирлар соғлиғини муҳофаза қилиш борасидаги Давлат дастури тўғрисида”ги қарори болаларимизни жисмоний ва маънавий жиҳатдан камол топтириш, ёшларга оид давлат сиёсатини янги босқичга кўтаришга хизмат қилмоқда.\nТаълим тизими изчил ривожлантирилиб, ёшларимизнинг замонавий асосда билим олиши, касб-ҳунар эгаллаши учун кенг имкониятлар яратилмоқда. Мактабни тамомлаган ёшлар ўрта махсус таълим тизимига, лицей ва коллеж битирувчилари иш ва ўқишнинг кейинги босқичларига тўлиқ қамраб олинмоқда.\n2014 йилда мамлакатимизда 1 миллионга яқин иш ўрни ташкил этилди. Таълим муассасаларининг 600 мингдан зиёд битирувчиси иш билан таъминланди.\nЁшларимиз камолоти халқаро мусобақаларда яққол намоён бўлаётир. Хитойнинг Нанкин шаҳрида бўлиб ўтган ўсмирлар ўртасидаги иккинчи Олимпия ўйинларида 28 нафар ёш спортчимиз 4 олтин, 3 кумуш, 3 бронза медални қўлга киритди. Жанубий Кореянинг Инчеон шаҳрида ўтказилган XVII Осиё ўйинларида спортчиларимиз 44 медалга сазовор бўлиб, Ўзбекистон ёшлари ҳеч кимдан кам эмаслиги ва ҳеч кимдан кам бўлмаслигини яна бир бор исботлади.\n…Наврўз томошалари кўтаринки руҳда давом этади. Фольклор-этнографик ансамблларнинг чиқишлари, халқ ўйинлари байрамни янада қизитади. Уларда халқимизнинг бой маданияти, турмуш тарзи ва қадриятлари ўз аксини топади. Куйлар қўшиқларга, қўшиқлар жўшқин рақсларга уланади.\nНаврўз қадимдан деҳқончилик мавсумининг бошланиши ҳисобланган. Ота-боболаримиз айни шу паллада эл-юрт дастурхони тўкин бўлсин, деган ниятда ерга барака уруғини сочганлар.\nҚишлоқ хўжалигида бозор муносабатлари жорий этилгани, ерларнинг мелиоратив ҳолати яхшилангани, фермерлик ҳаракатига кенг йўл очилгани, уларнинг меҳнатга муносабати юксалгани самарасида озиқ-овқат маҳсулотлари етиштириш йилдан-йилга кўпайиб бормоқда. Саноат, кичик бизнес ва хусусий тадбиркорлик ривожи уларни қайта ишлаш, элимиз дастурхонига етказиб беришда муҳим омил бўлаётир.\nБугун бозорларимизда йўқ нарсанинг ўзи йўқ. Дастурхонларимиз тўкин ва фаровон, уйларимиз обод, файзли.\nМамлакатимиздаги бундай фаровонлик, мўл-кўлчиликка бутун дунё ҳавас қилмоқда. 2014 йил 6 июнда пойтахтимизда бўлиб ўтган “Ўзбекистонда озиқ-овқат дастурини амалга оширишнинг муҳим захиралари” мавзусидаги халқаро конференцияда қатнашган хорижлик мутахассислар ва ишбилармонлар буни алоҳида эътироф этди.\nЎтган йили мамлакатимизда қишлоқ хўжалиги тарихида биринчи марта 8 миллион 50 минг тонналик ғалла, 3 миллион 400 минг тоннадан зиёд пахта хирмони бунёд этилгани элу юртимизга файзу барака ёғилаётганидан яна бир далолат бўлди.\nБу файзу тароват шаҳару қишлоқларимиздаги ободликда ҳам намоён. Мамлакатимизда амалга оширилаётган кенг кўламли бунёдкорлик ишлари, айниқса, қишлоқларда намунавий лойиҳалар асосида барпо этилаётган уй-жойлар Ватанимиз чиройига чирой қўшмоқда. Халқимизнинг миллий ҳаёт тарзи, юртимиз табиатига мос равишда, замонавий муҳандислик коммуникациялари асосида кенг, ёруғ ва қулай этиб қурилган ушбу уй-жойлар оилаларнинг ҳаёт сифатини оширмоқда, айниқса, хотин-қизларнинг оғирини енгил, мушкулини осон қилмоқда.\nЁшларни қўллаб-қувватлашга оид дастурларга мувофиқ, ёш оилаларга топширилаётган «Камолот» уйлари уларнинг оёққа туриб олиши, ҳаётда ўз ўрнини топиши ва фарзандларини баркамол этиб тарбиялаши учун рағбат, катта мадад бўлмоқда.\nМамлакатимиздаги тинчлик ва барқарорлик барча соҳалар қатори туризм ривожида ҳам муҳим омил бўлмоқда. Дунёга машҳур ўзбекона меҳмондўстлик, замонавий туризм инфратузилмаси ва юқори сифатли хизмат дунё сайёҳларини ўзига жалб этмоқда.\n2014 йилнинг октябрида Самарқандда БМТ Жаҳон сайёҳлик ташкилоти Ижроия кенгашининг 99-сессияси ўтказилди. Бу халқаро майдонда Ўзбекистон обрўсининг тобора ошиб бораётгани, мамлакатимизнинг улкан сайёҳлик салоҳияти жаҳон ҳамжамияти томонидан юксак эътироф этилаётганининг яна бир далолати бўлди. Ушбу анжуман жаҳон жамоатчилигини мамлакатимизнинг сайёҳлик салоҳияти билан кенг таништириш, хорижнинг сайёҳлик компаниялари билан ҳамкорликни янада кенгайтириш ва мустаҳкамлашга хизмат қилди.\n…Байрам тантанаси янада қизийди. Мониторларда улоқ-кўпкари, кураш, арқон тортиш, тош кўтариш, дорбозлик каби элимизнинг завқли анъаналари намойиш этилади. Дошқозонларда тўқчилик, мўл-кўлчилик рамзи сифатида сумалак, ҳалим ва гўжа тайёрланади. Ўланчию лапарчилар Ватан, Наврўз, табиат ҳақида қўшиқлар айтади.\nНаврўз фаслида инсон ўзини табиатнинг ажралмас, узвий бир қисми сифатида ҳис этади. Атроф-муҳитни, она заминни эъзозлаб, унинг неъматларини қадрлаб яшаш кераклигини теранроқ англайди.\nУрганч шаҳрида «Орол денгизи минтақасидаги экологик офат оқибатларини юмшатиш бўйича ҳамкорликни ривожлантириш» мавзусида ўтказилган халқаро конференция бу борада яна бир муҳим қадам бўлди. Унинг натижалари Оролбўйи минтақасида экологик ва ижтимоий-иқтисодий аҳволни яхшилаш, ушбу экологик офатнинг салбий оқибатларини камайтириш учун халқаро ҳамкорликни янада ривожлантиришда алоҳида аҳамият касб этди.\nЯнгиланиш – нафақат табиатга, балки жамият ҳаётига ҳам хос жараён. Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясига мувофиқ юртимизда демократик янгиланишлар амалга оширилмоқда. Жумладан, сайлов тизимини такомиллаштиришга қаратилган қонунлар қабул қилинди, Конституциямиз ва қатор қонунларга ўзгартиш ва қўшимчалар киритилди. Бунинг самарасида сайловларнинг халқаро нормаларга тўла мос ҳолда ўтказилишини таъминлайдиган мукаммал қонунчилик базаси шаклланди.\nЎзбекистон Республикаси Олий Мажлиси Қонунчилик палатаси ва маҳаллий Кенгашларга сайловлар ана шундай ривожланган шароитда, демократик принципларга тўла мос равишда ўтди. 2014 йил 21 декабрда бўлиб ўтган ушбу тадбирда аҳолининг сиёсий онги ва фаоллиги ортиб бораётгани намоён бўлди.\nШу кунларда халқимиз яна бир муҳим сиёсий воқеа – Ўзбекистон Республикаси Президенти сайлови арафасида турибди. Мамлакатимизда бу тадбирга катта тайёргарлик кўрилди. Сайлов кампанияси миллий қонунчилигимиз ва халқаро демократик тамойилларга тўла мос равишда олиб борилмоқда. 29 март куни халқимиз ўз хоҳиш-иродасини эркин ифода этиб, мамлакатимиз тинчлиги ва тараққиёти, фарзандлари келажаги учун овоз беради.\n– Ҳиндистон ва Ўзбекистон халқларининг тарихи туташ, маданияти ўхшаш, – дейди Ҳиндистон Республикасининг мамлакатимиздаги Фавқулодда ва мухтор элчиси Викрам Кумар Дораисвами. – Бундай яқинлик мамлакатларимиз ўртасидаги ҳамкорликни ҳар томонлама ривожлантиришда муҳим омил бўлмоқда. Наврўз шарқона йилбоши ҳисобланади. Шу боис бу кун ўзаро дўстлик ва ҳамкорлигимиз янада мустаҳкамланишини ният қилмоқдаман. Бу йил халқларимизга янги-янги муваффақиятлар, бахт ва фаровонлик олиб келсин. Наврўз барчамизга муборак бўлсин.\nНаврўзнинг руҳи ва фалсафасида тенглик ва тотувлик, меҳру оқибат, хайру саховат мужассам. Наврўз кунларида эл-улус очиқ юз билан бир-биридан хабар олади. Беморлардан ҳол-аҳвол сўрайди. Ёши улуғ инсонларни эъзозлаш, кўмакка муҳтожларга беғараз ёрдам бериш кенг тус олади.\nПрезидентимиз ташаббуси билан 2015 йил мамлакатимизда Кексаларни эъзозлаш йили, деб эълон қилиниши ёши улуғ инсонларга алоҳида ҳурмат-эҳтиром кўрсатиш, уларнинг оғирини енгил қилиш, саломатлигини асраш, бой ҳаётий тажрибасидан ёшлар камолоти йўлида самарали фойдаланиш халқимизнинг эзгу қадриятига айланганини яна бир бор тасдиқлади.\nИқтисодиётимизнинг жадал ва барқарор ривожланаётгани аҳоли турмуш даражаси ва сифатини муттасил оширишга асос бўлиб хизмат қилмоқда. Ҳар йили уруш қатнашчилари ва фронт ортида меҳнат қилганларга бепул тиббий хизмат кўрсатилмоқда, улар санаторий-курортларда даволанмоқда, бошқа зарур воситалар билан таъминланмоқда.\nЖорий йилда бу борадаги ишлар кўлами янада кенгаймоқда. Президентимизнинг 2014 йил 13 октябрдаги “1941-1945 йиллардаги уруш ва меҳнат фронти фахрийларини ижтимоий қўллаб-қувватлашни янада кучайтириш чора-тадбирлари тўғрисида”ги фармони, “Кексаларни эъзозлаш йили” Давлат дастурида жорий йилда амалга ошириладиган хайрли ишлар белгилаб берилган. Мазкур дастур кексаларнинг ҳаётини янада яхшилаш, уларни моддий ва маънавий қўллаб-қувватлаш кўламини кенгайтириш, ёши улуғ инсонлар, айниқса, уруш ва меҳнат фронти фахрийларига ижтимоий, пенсия таъминоти ва тиббий хизмат кўрсатишни такомиллаштириш, оила ва жамиятда уларнинг ўрнини мустаҳкамлашга қаратилган.\nНаврўз ободлик, орасталик, меҳр-оқибат, хайру саховат айёмидир. Халқимиз бу йил ҳам байрамни ана шу эзгу тамойилларга мувофиқ кутиб олмоқда. Баҳорнинг дастлабки кунларидан юртимизда ободонлаштириш ва кўкаламзорлаштириш ишлари авжига чиқди.\nМайдон узра таралган куй-қўшиқларда Наврўз, Ватан, тинчлик, ёшлик, севги ва садоқат тараннум этилади…\nҚиру адирларда, кўча ва хиёбонларда дилларни эркалаб баҳор сабоси таралмоқда, юртимиз бўйлаб Наврўз нашидаси кезмоқда. Шаҳар ва қишлоқларимизда, бепоён дашту далаларда байрам шодиёналари, сайиллар давом этмоқда.


Темир йўл электрлаштирилди\nС начала работы biznes-daily.uz 7 744 529\nГлавная "БИРЖА" Темир йўл электрлаштирилди\n“Қарши – Термиз” темир йўлини электрлаштириш ишлари ниҳоясига етди. Бу ҳақда “Ўзбекистон темир йўллари” АЖнинг матбуот хизмати хабар тарқатди.\nЛойиҳа доирасида 6 та – Тошгузар, Деҳқонобод, Оқработ, Бойсун, Қумқўрғон, 165-разъезд таянч нимстанциялари қурилди. Шунингдек, қурилиш ва контакт симларига хизмат кўрсатиш учун зарур шарт-шароитлар яратилди. Термиз локомотив депоси реконструкция қилиниб, замонавий ускуналар билан таъминланди.\nУмумий узунлиги 325 километрдан иборат мазкур линияда энди дизель ёнилғиси билан ҳаракатланувчи тепловозлар ўрнига замонавий электровозлар ҳаракатланади. Натижада қатнов харажатлари сезиларли даражада камайиб, ташиш имкониятлари бир неча бараварга кенгаяди. Масалан, илгари битта локомотив билан ўртача 25 та вагон ҳаракатлантирилган бўлса, замонавий электровозда бу кўрсаткич ўртача 45 та вагонни ташкил этади.


Samsung смартфонлардан видео кўриш учун вертикал телевизор ишлаб чиқарди | Futura – ҳаммаси ахборот технологиялари, маркетинг ва стартаплар ҳақида Samsung смартфонлардан видео кўриш учун вертикал телевизор ишлаб чиқарди – Futura – ҳаммаси ахборот технологиялари, маркетинг ва стартаплар ҳақида\nSamsung мобил контентни қулай кўриш учун экранини вертикал ҳолатга буриш мумкин бўлган 43 дюймли Sero телевизорини ишлаб чиқарди, деб хабар қилади Кун нашри. Компания телевизор вертикал видеони кўришни хуш кўрувчи ёшлар орасида оммалашишига умид қилмоқда.\nТелевизор биринчи навбатда мобил контентни кўриш учун мўлжалланган. Уни NFС технологияси ёрдамида смартфонга улаш мумкин. Телевизорни қолган вақт одатдагидек ишлатиш мумкин.\nБундан ташқари, Sero’га 60 ваттли карнай ва сабвуферлар ўрнатилган. Бунинг ҳисобига телевизорни мусиқий марказ сифатида ҳам қўллаш мумкин бўлади. Ундан шунингдек рақамли фоторамка сифатида фойдаланиш ҳам мумкин. Телевизорга Bixby овозли ёрдамчиси ўрнатилган.\nSamsung янги телевизорни Жанубий Кореяда май охирида 1600 минг доллар атрофида сотувга чиқаради. Телевизорнинг қолган давлатларда сотувга чиқарилиши борасида ҳозирча маълумот йўқ.


Ўз қўлларимиз билан киригами — бўртма откритка ясаймиз (видео) | farzand.uz\nЎз қўлларимиз билан киригами — бўртма откритка ясаймиз (видео)\nКиригами — қоғоз, елим, қайчи ёки пичоқ ёрдамида бўртма откритка ва фигуралар ясаш техникаси. У оригамининг турларидан бири ҳисобланади. Киригами техникасига 1980 йиллар бошида япониялик архитектор Масахиро Чатани асос солган.\nБўртма откриткани ясаш учун сизга қуйидагилар керак бўлади:\nқоғоз кесиш учун пичоқ;\nқалин қоғоз ёки картон;\nшаблонни қоғозга маҳкамлаш учун скрепка ёки скотч.\nКиригами откриткалари махсус шаблонлар бўйича кесиб олинади, бундай шаблонларни интернетда топиш ёки ўзингиз ясаб олишингиз мумкин. Агар сиз киригамини биринчи марта ясаётган бўлсангиз, оддий шаблонни танлаб, принтердан чиқариб олинг. Схемани бирон нарса устига қўйиб, пичоқ ёрдамида кесмалар туширинг. Бунда, яхшиси, металл чизғич билан қуролланинг — кесмалар максимал даражада аниқ бўлиши муҳимдир.\nСхемаларда кесиладиган чизиқлардан ташқари, букиладиган чизиқлар ҳам бор. Адашиб кетмаслик учун уларни турли рангдаги қаламлар билан бўяб қўйиш мумкин. Киригами санъатини ўзлаштиришни видеойўриқлар билан бошлаш энг осонидир.\nОддий киригами откриткалари\nОддий схемаларда ўрганган яхшироқ. Бундай откриткаларни ҳатто болалар билан бирга ясаш ҳам мумкин.\nОддий шакл ва откриткаларга қўлингиз келишиб қолганидан кейин, янада мураккаброқ шаблонларга ўтиш мумкин.


Андижондаги оилавий поликлиникада таҳлиллар ярим бузилган ертўлада топширилган. Бунга ҳам изоҳ топилди - Anhor\nAnhor Все посты Андижондаги оилавий поликлиникада таҳлиллар ярим бузилган ертўлада топширилган. Бунга ҳам изоҳ топилди\nАндижондаги оилавий поликлиникада таҳлиллар ярим бузилган ертўлада топширилган. Бунга ҳам изоҳ топилди\n06 Sentabr 2019\nЎзбекистон соғлиқни сақлаш вазирлиги ушбу ҳолатни поликлиника реконструкция қилинаётгани билан изоҳлади.\nСал аввалроқ Андижон шаҳридаги 4-сонли оилавий поликникада беморлар таҳлилларни пол ва деворлари бузилган ертўлада топшираётгани маълум бўлганди. Ўзбекистон соғлиқни сақлаш вазирлиги ушбу ҳолатни поликлиника реконструкция қилинаётгани билан изоҳлади.\n«Айни дамда Андижондаги 4-сонли оилавий поликлиникада таъмирлаш ишлари босқичма-босқич амалга оширилмоқда. Бинонинг юқори қаватларида режали таъмирлаш ишлари олиб борилаётгани муносабати билан лаборатория таҳлиллари учун хона ҳақиқатдан ҳам бироз вақт ертўлада бўлган. Ҳозир лаборатория бинонинг иккинчи қаватида ишламоқда», – дейилади вазирлик хабарида.\nҚорақалпоғистон аҳолиси сув танқислиги сабабли норозилик билдириб, Нукус-Тошкент трассасини ёпиб қўйди\nОлий ўқув юртларида таълим олиш учун шартнома қиймати ошди


Покистонда фотосурати билан дунёга танилган мовий кўзли афғон аёли қамоққа олинди - Darakchi\nДУНЁ 28.10.2016, 10:16\nХХ асрда фотосурати орқали машҳур бўлган афғонистонлик Шарбат Гула номли аёл Покистон полицияси томондан қамоққа олинди, деб хабар берди “Vesti.ru” нашри.\nШарбат Гула 26 октябрь куни Афғонистонда давом этаётган салкам 40 йиллик фуқаролик урушидан қочган, аксарият афғонлар яшайдиган Пешовар шаҳрида қўлга олинган. Айни вақтда Покистон ҳудудида 1,4 миллион нафар афғонлар яшайди. Покистон ҳумуатининг хабар беришича, 44 ёшли Шарбат Гула қонунга зид равишда Покистон паспортини қўлга киритган. Афғон қочоқлари учун қалбаки паспорт сотиб олиш оддий ҳолга айланган. Покистон фуқаролиги уларга мамлакат ҳудудида эркин ҳаракатланиш, уй-жой сотиб олиш, шахсий бизнесини очиш, никоҳдан ўтиш имконини беради. Қалбаки паспортларга қарши кураш “Толибон” террорчилик гуруҳи раҳбари, отиб ўлдирилган Ахтар Мансурнинг ёнидан бошқа шахснинг номига олинган Покистон паспорти топилгандан кейин кучайган. Террорчи қалбаки паспорт ёрдамида чегарадан бемалол ўтиб-қайтиб юрган. Шарбат Гула 2014 йилда Шарбат Биби номи билан қалбаки паспорт олган. Унга паспорт олишда кўмаклашган икки ходимга нисбатан ҳам жиноят иши қўзғатилган. Тергов давомида уларнинг айби исботланса, 14 йилгача қамоқ жазоси тайинланиши, Шарбат Гула эса Афғонистонга депортация қилиниши мумкин.\nАёлни суратга тушириб, дунёга машҳур қилган фотосуратчи Стив Маккарри Шарбат Гуланинг қамалишига ўша куннинг ўзидаёқ норозилик билдирди. У ўзининг “Фейсбук” саҳифасида аёлни қутқариш учун қўлидан келганча ҳаракат қилишини, унинг қамалишини эса инсон ҳуқуқларини поймол қилиш, дея изоҳ қолдирган.


3 апрель куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\nРеспублика Гидрометеорология марказининг хабар беришича, 3 апрель куни Тошкент шаҳрида Ҳаво ўзгариб туради, вақти-вақти билан ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 13-15 даража илиқ, кундузи 18-20 даража иссиқ бўлади.\nБухоро ва Навоий вилоятида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 20-25 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёмғир ёғади, баъзи жойларда кучли бўлиши мумкин, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража, кундузи 17-22 даража бўлади.\nҚашқадарё вилоятида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 22-27 даража иссиқ бўлади.\nСурхондарё вилоятида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 24-29 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 7-12 даража илиқ, кундузи 18-23 даража иссиқ бўлади.\nРеспубликанинг тоғли ҳудудларида ҳаво ўзгариб туради, ёмғир ёғади, баъзи жойларда кучли бўлиши мумкин. Қор кўчиши хавфи бор. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10 даража, кундузи 7-12 даража илиқ бўлади.\nЯнгиликлар » Ўзбекистон » 3 апрель куни Ўзбекистонда кутилаётган об-ҳаво маълумоти\n20:10 28 март куни Ўзбекистонда кутилаётган об-ҳаво ҳақида маълумот


Македония президенти Борис Трайковский бу мамлакатда 15 сентябрь куни ўтказиладиган парламент сайловларини эркин ва демократик бўлади, деб умид билдирди.\n16 январ 2021, Тошкент вақти: 10:16\nМазкур сайловларни ўтказиш Македониядаги миллатлараро можарони бартараф этиш юзасидан эришилган келишувда назарда тутилган эди. Келишувга ҳукумат қўшинлари билан албан исёнчилари ўртасида бир неча ой давом этган тўқнашувлардан сўнг эришилган эди.\nСайловлар арафасида Македонияда жиноятлар одатдагидан кўра кўпроқ қайд этилаётгани кузатилмоқда. Бир неча ҳафта ичида мамлакат бўйлаб ўнга яқин киши ўлдирилган, камида 20 киши яраланган.


Mening fikrim - 1-s-p/20\nТабиий газ мавжуд бўлмаган ҳудудлардаги аҳолини ис газини сезадиган ускуналар билан таъминлаш ҳақида\nМуаллиф:XOJIYEV SHOXRUX QOBILJON O‘G‘LI\nҲозирда Ўзбекистоннинг чекка-чекка туманлари қишлоқларидан тортиб ҳатто марказлашган туманларда ҳам табиий газ билан боғлиқ муаммолар мавжуд. Бу, ўз навбатида, стандартларга жавоб бермайдиган иситиш печларидан фойдаланишга олиб келади. Натижада аҳолининг ис газидан заҳарланиш эҳтимоли ортади. Маълумки, тўлиқ ёнмаган ўтин хамда кўмирдан рангсиз, ҳидсиз бўлган газ (ис гази) ажралиб чиқади. Ушбу ис гази инсон саломатлигига жиддий хафв солади, баъзан бундай холатлар ўлим билан якун топади. Ҳар йили совуқ тушган мавсумда юртдошларимиз ностандарт печлардан фойдаланиши оқибатида ис газидан заҳарланиб ҳалок бўлиш ҳолатлари кўпайиб бормоқда. Менимча, бундай вазиятлар яна такрорланишини олдини олиш шарт ва зарур.\nБиламизки, ис гази ҳидсиз газ. Биз уни зарур ускуналарсиз сезмаймиз. Шунинг учун, табиий газ мавжуд бўлмаган ҳудудларга мажбурий равишда ис газини сезадиган мослама ўрнатиш керак. Ушбу ускуна аҳоли турар жойининг иситиш печларига яқин жойга ўрнатилади, агарда ана ўша жойда ис гази сизиб чиқса, ускуна дарҳол баланд товуш чиқариб огоҳлантириш сигналини беради. Юқоридагиларни инобатга олган ҳолда ушбу ускунани аҳолига бепул бўлмаса ҳам ўзининг тан нархида сотиш ва ўрнатиб беришни таклиф қиламиз.\n28 Март 2020, 07:28\nКечирасизлару, шуни ўрнига табиий газ бўлмаган ҳудудларни газлаштириш таклифини берсак адолатлирок бўлмайдими? Мана Хитой коронавирус пандемияси сабаб ишлаб чиқариш суръатларининг пасайиши ва табиий газга бўлган эхтиёж камайиши сабабидан ўзбек газини сотиб олиш хажмларини қисқартирди. Шуни халққа берилса, бўлмайдими? Мана шундай бутун дунё ўз халқи учун қайғураётган бир пайтда, газлаштириш масаласини худди имконсиз масаладек кўрсатиб, ис газини сезувчи аппарат хақида таклиф бериш қанчалик мантиққа мос??? Ер остидан чиқаётган табиий ресурсларнинг энг биринчи эгаси халқ шекилли? Ё адашдимми? Кўрфаз қиролликлари нефть ва газ савдосидан тушган тушумдан фуқаросига нафақа беради. Биз нафақа сўрамаймиз, сотсин, пулини тўлаймиз! Бу қандай шармандалик?? Аппарат дейсизларми? Уялиш керак.\n12 Март 2020, 17:05\nAXMEDOV SHAXZOD MURATOVICH\nАна шундай ускуналарни яратишга, мен тайёрман!\n17 Февраль 2020, 12:10


«Спортинг» футболчиларига ҳужумда иштирок этишда гумонланиб, 21 киши қўлга олинди\nПортугалияда Лиссабоннинг «Спортинг» клуби базасига ҳужум уюштирган безори фанатлар бўйича текширув ишлари давом этмоқда.\nO Jogo манбаси тарқатган хабарга кўра, ушбу иш доирасида полиция «Спортинг» футболчилари ва ходимларига ҳужум қилишда гумонланаётган 21 кишини қўлга олган.\nБундан аввалроқ ушбу нашр 50 нафар атрофидаги безори капюшонларда «Спортинг» базасига бостириб киргани, футболчилар ҳамда мураббийларни калтаклагани ҳақида хабар берганди. Ҳужумдан энг кўп зарар кўрган футболчи Бас Дост бўлди, у бошидан жиддий жароҳатлар олган.\nОхирги турда «Спортинг» мағлубиятга учради ва Примера турнир жадвалида «Бенфика»ни қувиб ўтиб, ЕЧЛга йўлланма берувчи иккинчи ўринни қўлга киритиш имкониятидан маҳрум бўлди. Натижада, жамоа фанатлари ғазабга минишди.


Алишер Усмонов сув тошқинидан зарар кўрган қозоғистонликларга 5,2 миллион доллар ўтказди\n10:32 12.05.2020 (Янгиланган 14:14 12.05.2020)\nАлишер Усмонов Қозоғистонда сув тошқинидан зарар кўрган ҳар бир оилага 1000 доллардан ёрдам пули беради.\nТОШКЕНТ, 12 май — Sputnik. Миллиардер Алишер Усмонов Қозоғистоннинг Туркистон вилоят Мақтаарал туманидаги Сардоба сув тошқинидан зарар кўрган ҳар бир оилага 1000 доллардан ёрдам пули беради деб хабар қилмоқда вилоят акимлиги матбуот хизмати.\n"Айни дамда барча фуқаролардан ҳужжатлар қабул қилиш жараёни кетмоқда. Ҳужжатлар тўпланганидан сўнг ёрдам пули туманнинг 5202 нафар зарар кўрган оилаларнинг бошлиқлари ҳисоб рақамларига ўтказиб берилади", - дейилган хабарда.\nҚозоғистонда зарар кўрган фуқароларга жами 5,2 миллион доллар маблағ тўланади.\nЎзбекистонда Сардобада зарар кўрганларга ёрдам бериш учун Алишер Усмонов 10 миллион доллар хайрия қилган эди. Маблағлар "Туркистон" ижтимоий ривожланиш фондига ўтказилган.\nЭслатиб ўтамиз, 1 май куни содир бўлган фавқулодда вазият туфайли Сардоба сув омборининг девори ёрилиши оқибатида Сирдарё вилоятида бир неча қишлоқларни ва Қозоғистон ҳудудининг бир қисмини сув босган эди. Аҳоли турар жойлари ва инфрақурилма объектлари зарар кўрган эди.


Ҳар ҳолда, сизнинг орангизда зиногарлик пайдо бўлибди, деган овозалар чиқди; бунинг устига шундай зиногарликки, ҳатто мажусийлар орасида бундай ҳодиса юз бермаган, яъни сизлардан бир киши отасининг хотинини олибди!\nВа сизлар бу билан фахрланяпсизлар! Аксинча, мотам тутиб, бундай иш қилган одамни орангиздан чиқариб ташлашингиз керак эди-ку!\nМен эса жисман ғойиб бўлсам ҳам, руҳан ҳар дам сизлар билан биргаман. Мен гўё ёнингизда бўлгандек, бу ишни қилган одам ҳақида аллақачон Раббимиз Исо Масиҳ номи билан ҳукм юритдим:\nСизлар менинг руҳим ҳамда Раббимиз Исо Масиҳнинг қудрати билан бир жойда тўпланганингизда,\nбу одамни тана тинкасини қуритиш учун шайтонга топшириш керак, токи Раббимиз Исо Масиҳ келган кунда унинг руҳи халос бўлсин.\nСизларнинг мақтанишингиз яхши эмас. Наҳотки, озгина хамиртуруш бутун хамирни ачитишини билмасангизлар?\nСизлар аслида хамиртурушсиз бўлишингиз керак. Шундай қилиб, эски хамиртурушни супуриб ташланг, янги хамир бўлинглар! Масиҳнинг Ўзи бизнинг Фисиҳ қурбонлигимиз бўлиб, жонини фидо қилган.\nШунинг учун биз эски ёмонлик ва бузуқлик хамиртуруши билан эмас, балки софлик ва самимийлик бўлган хамиртурушсиз нон билан байрам қилайлик.\nМактубимда сизларга зинокорлар билан алоқа қилмасликни ёзган эдим.\nШубҳасизки, умуман бу дунёнинг зинокорлари ёки тамагирлари, товламачилари, бутпарастлари ҳақида демоқчи эмасдим, акс ҳолда сизлар бу дунёдан айрилишга мажбур бўлар эдингизлар!\nМен сизларга ўзини биродарингиз деб, зинокор, тамагир, бутпараст, ҳақорат қилувчи, майхўр ёки талончи бўлган киши билан алоқа қилмасликни, ҳатто бундай одам билан бирга овқат емасликни ёзган эдим.\nҚолаверса, имонлилар жамоатидан ташқаридагиларни ҳукм этишга менинг нима ҳақим бор? Уларни Худо ҳукм қилади. Сизлар жамоатдагиларни ҳукм қилсангиз, бас. Тавротда ёзилганидек*: “Фосиқ одамни ўз орангиздан чиқариб ташланглар”.


ЎзА - Халқаро велосипед куни муносабати билан Хотин-қизлар ўртасида марафон ташкил этилди\n03.06.2018 12:55 Чоп этиш версияси\nМусобақа уч ёш тоифасида ташкил этилди. Биринчи тоифадан 18 -30 ёшли хотин-қизлар ўрин олган бўлсалар, 31-45 ёшли иштирокчилар иккинчи тоифага ажратилишди. Учинчи ёш тоифасини эса ёши 45 дан ошган аёллар ташкил этдилар. Марафонда нафақат профессионал спортчилар, балки Қуйичирчиқ туманида патронаж хизматини олиб бораётган оддий ҳамширалар ҳам иштирок этишди.\nВеломарафондан кўзланган мақсад хотин-қизлар ўртасида фаол ва соғлом турмуш тазини тарғиб қилиш, уларни жисмоний камолотга етказиш, иштирокчиларда спорт маҳоратини ошириш, экологик жиҳатдан уларнинг хавфсизлигини таъминлашдан иборат.\nОйдинобод МФЙ Оққўрғон кўчаси бўйлаб жами 2,5 км масофага ўтказилган марофонда Қуйичирчиқ ва унга яқин худудлардаги туманлардан 120 нафардан зиёд хотин-қизлар иштирок этишди.\n18-30 ёшли хотин-қизлар ўртасида\n1. Абдумажидова Наргиза\n2. Жуманиёзова Дилноза\n3. Қаҳрамонова Ситора\n31 – 45 ёшли аёллар ўртасида\n3. Жиянкулова Азиза\n45 ёшдан катта аёллар ўртасида\n1. Имомбердиева Жанар\n2. Калибаева Нурзода\n3. Тожибоева Насиба.\n“Ғалабага бўлган интилиши учун” Рашидова Юлдуз\n“Энг фаол аёл пойгачи” Тўраева Наргиза\n“Энг ёш аёл пойгачи” Ҳайдарова Шаҳло\n“Энг маҳоратли пойгачи” Раҳматова Дилбар\n“Энг ёши улуғ пойгачи” Раҳимова Мухтабар\nВеломарафон якунида ғолиблар Тошкент вилояти ҳокими ўринбосари, вилоят Хотин-қизлар қўмитаси раиси – Ўзбекистон велосипед спорти Федерацияси Тошкент вилояти бўлими раиси Озода Парпибоева ҳамда Ўзбекистон Хотин қизлар қўмитаси раиси ўринбосари Нурматова Мукаррамлар томонидан диплом ва эсдалик совғалари билан тақдирланди.


Генри Платер-Зиберк: ШҲТни НАТОнинг рақиби деб ҳисоблаш, энг камида, хато фикрдир - Фарғона.Ру ахборот агентлиги\n23:29 msk, 13 Июль 2020\nГенри Платер-Зиберк: ШҲТни НАТОнинг рақиби деб ҳисоблаш, энг камида, хато фикрдир\n15.08.2007 10:38 msk\nШанхай ҳамкорлик ташкилотига аъзо мамлакатлар раҳбарларининг саммити очилиши арафасида “Фарғона.Ру” ахборот агентлиги мухбири Буюк Британия Мудофаа академиясининг катта таҳлилчиси, Россия ва Марказий Осиё бўйича мутахассис Генри Платер-Зиберк билан учрашди. Қуйида ундан олинган интерьюни муштарийларимиз эътиборига ҳавола қиламиз.\nФарғона.Ру: - Буюк Британия ва Европа Иттифоқи Россия, АҚШ ва Хитойнинг Марказий Осиёда олиб бораётган сиёсатига нисбатан позицияси қандай?\nГ.Платер-Зиберк: - Дарвоқе, менга “Марказий Осиё” деган атама ёқмайди. Бу ерда ўз манфаатлари ва интилишларига эга бўлган бешта мустақил давлат бор. Менинг мамлакатим бўлган Буюк Британия Марказий Осиё деб аталаётган мамлакатларнинг ҳар бири билан алоҳида сиёсат олиб боради. Бу минтақада бизнинг, асосан, иқтисодий манфаатларимиз бор. Шунингдек, бизни Марказий Осиёда пайдо бўлаётган радикал гуруҳлар фаолияти ҳамда гиёҳванд моддаларнинг ноқонуний айланмаси ҳам ташвишлантиради. Бу икки жиҳатдан биз минтақадаги беш мамлакатнинг ҳаммаси, шунингдек, Пекин, Вашингтон ва Москва билан ҳам фикримиз бир.\nФарғона.Ру: - Европа ШҲТни қандай қабул қилади? Хавф-хатар сифатидами? Муҳтамал иттифоқчи сифатими? Ёки у ШҲТга нисбатан бефарқми?\nГ. Платер-Зиберк: - Мен бу саволни Брюсселдаги айрим мулозимларга беришингиз керак эди, деб ўйлайман. Шахсан мен Шанхай ҳамкорлик ташкилоти катта потенциал, деб ҳисоблайман. Мен ШҲТ ҳарбий блокка айланади, деб ўйламайман. Бунақа хавфнинг йўқлигига сабаб ташкилотнинг икки қудратли аъзоси бўлмиш Хитой билан Россиянинг уни яратишга эҳтиёжлари йўқлигидир, улар бир-бирларига у қадар ишонавермайдилар. ШҲТ Европа Иттифоқининг савдо-сотиқ бўйича ҳамкорига айланиши мумкин эди, лекин бу жуда мураккаб жараён бўлади, чунки ҳар иккала ташкилот ҳар бир аъзосининг ўз иқтисодий ва сиёсий манфаатлари бор. Мен ШҲТни, масалан, “Таймс” газетасининг 6 август кунги сонида ёзилганидек, “НАТО рақиби” ўлароқ тасаввур қилиш, энг камида, хато фикрдир, деб ўйлайман.\nФарғона.Ру: - ШҲТнинг Бишкекдаги навбатдаги саммитидан туб ўзгаришлар ясовчи қадамлар ва қарорларни кутиш мумкинми сизнингча?\nГ. Платер-Зиберк: - Мен бундай деб ўйламайман. Лекин менинг жавобим сиз “туб ўзгаришлар ясовчи қадамлар” деганда нимани назарда тутаётганингизга қараб бўлади.\nФарғона.Ру: - ШҲТнинг иқтисодий жаҳбадаги ривожланиши қайси йўналишда бўлиши мумкин? Ташкилот ичида мавжуд бўлган келишмовчиликлар қабатида иқтисодий ва сиёсий жаҳатдан умумий йўналишни ишлаб чиқиш нечоғли мумкин?\nГ. Платер-Зиберк: - Шанхай ташкилотининг сиёсати, асосан, Россия ва Хитой манфаатларидан келиб чиққан ҳолда белгиланади. Бу сиёсат ҳар доим ҳам ШҲТнинг кичик аъзолари манфаатларига мос келмаслиги мумкин. Мен ташкилотга кирувчи ҳар бир давлат ўзининг нимага муҳтож эканини ва ўз эҳтиёжларини қандай қондириши кераклигини ҳал қилиб олиши керак, деб ўйлайман. Улар қанақадир катта ташкилотлар бу мамлакатлар учун бирор-бир иш қилиб беришларини кутиб ўтирмасликлари керак. Улар ўз муаммоларини ҳал қилишда эркинликка эга бўлишлари ҳамда хавф-хатарларга қарши ҳар қандай мамлакат ёки ташкилот ёрдамида курашишлари лозим.\nФарғона.Ру: - ШҲТга яқин орада янги аъзолар қабул қилиниши мумкинми?\nГ. Платер-Зиберк: - Нега мумкин бўлмасин? Масалан, Мўғулистон – яхши номзод, лекин Улан-Батор Пекин томонидан Москванинг стратегик ҳамкори ўлароқ кўрилади.\nФарғона.Ру: - ШҲТга Покистон ва Ҳиндистон бир вақтнинг ўзида қабул қилинишининг эҳтимоли борми?\nГ. Платер-Зиберк: - Шанхай ҳамкорлик ташкилоти учун бу икки мамлакатдан бирини ўз сафига қабул қилиб, иккинчисини қабул қилмаслик катта муаммо бўлиб ҳисобланади. Агар Ҳиндистон ва Покистон ШҲТга кирса, у ҳолда ташкилот уларнинг Кашмирдаги муаммосига рўбарў келади. Ташкилот учун эса бунақа муаммо керак эмас. Агар ШҲТ янги аъзоларни қабул қилишга тайёр бўлса, унда Ҳиндистон ва Покистон ташкилотга тўлақонли аъзо бўлишларидан аввал улардан ўз муаммоларини ҳал қилиб олишни талаб қилса керак.\nФарғона.Ру: - Эрон, Покистон, Ҳиндистон ва Мўғулистон ШҲТ фаолиятида ҳар қандай шаклда ёки кузатувчи мамлакатлар сифатида иштирок этиши мумкинми?\nГ. Платер-Зиберк: - Мен Мўғулистон, Ҳиндистон ва Покистоннинг аъзолиги юзасидан потенциал имкониятлар ҳақида гапириб ўтдим. Агар Шанхай ҳамкорлик ташкилоти Эронни ўз сафига тўлаҳуқуқли аъзо ўлароқ қабул қилса, мен бундан жуда ҳайрон бўлган бўлардим. Европа ва АҚШда бунга нисбатан жавоб салбий бўларди. Такроран айтаман: бу ШҲТга керак бўлмаган муаммолардан биридир. Эрон ШҲТга ҳақиқатан ҳам фойда келтириши мумкин бўлган вазият пайдо бўлгунича бу мамлакатда кўп нарса ўзгариши керак.\n(Мазкур интервью Буюк Британия ҳукумати ёки мудофаа вазирлигининг расмий сиёсатини акс эттирмайди).


“Яшнобод” махсус технопарки қатнашчиларига қандай имтиёзлар берилди? — 21asr.uz\n“Яшнобод” махсус технопарки қатнашчиларига қандай имтиёзлар берилди?\nЯшнобод туманидаги “Яшнобод” махсус инновацион технопарк биотехнология, фармацевтика, электр манбаини тежаш, электрон асбоб ва ускуналар, роботехника, машинасозлик, кимёвий технологиялар, муқобил энергия манбалари ва электрон ўлчов асбоблари, материалшунослик ва металларни қайта ишлаш технологияси сингари соҳалардаги инновацияларни ҳаётга татбиқ этишга ихтисослаштирилган.\nТехнопарк ҳудудида ички ва ташқи бозорда харидоргир юқори технологияли, рақобатбардош маҳсулотлар ишлаб чиқариш учун етакчи саноат ва кичик инновацион корхоналар ташкил этиш ишлари авжида.\n– Технопарк қатнашчиларига бир қатор имтиёзлар ва афзалликлар берилди, – дейди директор Н. Ахмеджанов. – Масалан, ер солиғи, юридик шахсларнинг мулк солиғи, ижтимоий инфратузилмани ободонлаштириш ва ривожлантириш, микрофирма, кичик корхоналар учун ягона солиқ тўлови ҳамда йўл жамғармаларига мажбурий ажратмалардан озод этилади. Шунингдек, ишлаб чиқариш, қурилиш эҳтиёжлари учун четдан келтириладиган ускуна, хомашё, реактив ва бутловчи маҳсулотларга божхона тўловларида ҳам имтиёзлар мавжуд.\nШунингдек, технопарк 30 йиллик шартнома асосида (келгусида муддатни узайтириш шарти билан) фаолият кўрсатади. Технопарк қатнашчиси мақоми 10 йилга танлов асосида берилади. Шу кунга қадар 11 та лойиҳа муҳим деб топилиб, ишга туширилиш арафасида турибди.\nПластик карталардан нақд пул ечиш лимити 1 миллион сўмга оширилди\nСунъий қарздорлик ёхуд ишлатилмаган газга пул ундиришнинг “Хатирчи усули”


ЭНГ ЯХШИ СУҲБАТДОШ КИТОБДИР - Mehrob.uz\naccess_time28-июнь 2020, 13:42 visibility718\nКитобга қараганингиз сари ундан фойда оласиз, завқ-шавқ туясиз ва роҳатланасиз, зеҳнингиз ойдинлашади, тилингиз равон бўлади, ифодангиз кўркам, руҳингиз тетик, қалбингиз обод бўлади сизга халқ ҳурматини, подшоҳлар садоқатини инъом этади.\nҲакимлардан бири айтади: “Шайх Шомийга Ғaтaфoннинг жасоратлари ҳақидаги китобни ўқиб бердим. У: “Олижанобликлар китобларда қолибди”, деди”.\nКитобларнинг энг улуғи, энг шарафлиси эса Қуръони каримдир.\n“(Бу Қуръон) Сизга нозил қилинган Китобдир. У билан (умматингизни) огоҳлантиришингизда кўксингизда ундан танглик (шак) бўлмасин. У (Қуръон) мўминлар учун (илоҳий) эслатма ҳамдир”\n(Аъроф сураси 2-оят).\n2. Китоб нисбатан адолатсизлик ва ҳақсизлик қилмайди.\n9. Ислом динига доир китобларни ўқиганингизда имoн нурингиз ортади. Зеро, китоб энг буюк насиҳатчи, ёмонликлардан қайтарувчи ва яхшиликларга буюрувчидир.


Охирзамон қирғинлари (7)\nДафн қилиш тартиби ҳақида (12)\nДард ва даво (98): Гуноҳлар орасида ширк кечирилмас гуноҳ саналишининг сири нимада? (3)\nLIVE: Савол-жавоблар | 16.09.2020\nЭй иймон келтирганлар (64): Пайғамбар саллаллоҳу алайҳи ва салламга салавот айтишнинг вожиблиги\nФарзанд тарбиясидаги хатолар (14): Болаларни қовоғи солиқ, бадгумон, бадбин ва нонкўр қилиш йўллари\nПайғамбаримизнинг кун тартиби (18)\nLIVE: Савол-жавоблар | 13.09.2020\nСийрат: Даъват аввал Қурайш ичида, сўнг атрофга ёйилгани\nДафн қилиш тартиби ҳақида (11)\nФарзанд тарбиясидаги хатолар (13): Болаларни ғийбатчи ва туҳматчи қилиш йўллари\nЭй иймон келтирганлар (63): Расулуллоҳга нисбатан одоб сақлаш вожиблиги, у зотга озор бериш ва вафотларидан сўнг аёлларига уйланиш ҳаромлиги\nДафн қилиш тартиби ҳақида (10)\n09/16/2020 LIVE: Савол-жавоблар | 16.09.2020\n09/13/2020 LIVE: Савол-жавоблар | 13.09.2020\n09/09/2020 LIVE: Савол-жавоблар | 09.09.2020\nBy IxlosOrg on 01/15/2019 МАҚОЛАЛАР ОХИРЗАМОН ҚИРҒИНЛАРИ\nИккинчидан: яҳудийлик динининг уруш тушунчасига бўлган муносабати\nЯҳудийлар жон ҳимояси ва душманни мағлубиятга учратиш учун уруш қилишни муҳим деб эътиқод қиладилар. Дарҳақиқат, “Ал-аҳдул қадим” матнлари қурол-аслаҳалар ва урушлар ҳақидаги гаплар билан тўлиб тошган. Унда жумладан шундай дейилади: “Яҳудий бўлмаган ҳар қандай кишини ўлдириш ҳалолдир. Зеро, қўшин Рабби айтади: “Чунки мен ер аҳолисининг ҳар бирига қарши қиличга чақираман”.\nТавротда яҳудийлар қарши уруш қилишни истайдиган шаҳарлар икки қисмга бўлиниши айтилган.\n1 – Узоқ шаҳарлар. Бу шаҳарлар аввало сулҳга чақирилади. Шаҳар аҳли сулҳга рози бўлсалар, яҳудийлар шаҳарни эгаллаб, ундаги барча одамларни қул қилиб оладилар. Акс ҳолда, шаҳарни қўлга киритгунга қадар қамал қилиш, ундаги барча эркакларни ўлдириш ва қолган барча нарсаларни ўлжа қилиб олиш буюрилган.\n2 – Яқин шаҳарлар. Бу шаҳарлар яҳудийларга хос ваъда қилинган ерлар ичкарисида жойлашган бўлиб, у ердагиларни биронта қолдирмай қатл қилиш вожибдир. “Сифрут тасния”да шундай дейилади: “10. Уруш учун шаҳарга яқинлашганингда уларни сулҳга чақир. 11. Агар шаҳар аҳли сулҳни қабул қилиб, дарвозаларини очса, у ердаги барча халқ сенга бўйсундирилади ва сен учун қулга айлантирилади. 12. Борди-ю, сулҳдан бош тортиб, сен билан урушса, шаҳарни қамал қил. 13. Агар Раб – илоҳинг шаҳарни қўлингга топширса, ундаги ҳамма эркакларни қиличдан ўтказ. 14. Аёллар, болалар, чорва моллари ва шаҳардаги барча нарсаларни ўзингга ғанимат қилиб оласан, Раб – илоҳинг сенга ато этган душманингнинг ғаниматларини оласан. 15. Бу ердаги халқлардан бўлмаган, сендан жуда олисдаги шаҳарларга ҳам худди шундай қиласан. 16. Раб – илоҳинг сенга насиба қилиб берган анави халқларга оид шаҳарларда бирор жонни тирик қолдирма. 17. Балки бу шаҳарларни мутлақо ҳаром деб билгин (поклагин)”.\nТалмуд Талмуд (ин)”ноидаҳарлариданжонни қолдирмарни ўзигаҳам яҳудийлардан бошқаларни, хусусан насронийларни ўлдиришга чақирадиган сўзлар билан тўла. Чунки Талмуд назарида насронийлар золим ва бутпараст ҳисобланади. Унда жумладан шундай дейилади: “Бани Исроилдан бўлмаган солиҳ кишиларни ўлдир. Яҳудийга бошқа миллатларга мансуб бирор кишини ҳалокатдан қутқариши ёки уни тушиб кетган чуқуридан чиқариши ҳаромдир. Чунки у бу билан бир бутпарастнинг ҳаётини сақлаб қолган бўлади”. “Инсон Ясуъ Носирий (Ийсо ибн Марям алайҳиссалом) ва унинг издошлари сингари кофирларни ўлдириши ва уларни ҳалокат чуқурига ташлаши лозим”.\nҚуръон оятларидан зоҳир бўлишича, яҳудийлар – воқеий томондан қаралса – ўзлари кутган Масиҳ келишидан олдин урушдан кўзланган мақсад фақат жонни ҳимоя қилиш деб тушунганлар. Аллоҳ таоло айтади: “Эй Пайғамбар, Мусо замонидан кейинги Бани Исроилдан бўлган зодагон ва аслзодалар воқеасини билмадингизми? Ўшанда улар ўз пайғамбарларидан ўзларига бир подшоҳ тайин қилишни талаб қилиб, унинг бошчилигида Аллоҳ йўлида душманларига қарши жанг қилишларини айтишганида пайғамбар уларга: «Иш мен кутгандек бўлиб чиқса-чи, агар сизларга Аллоҳ йўлида жанг қилиш фарз қилинса, жанг қилмасаларингиз-чи?! Чунки қўрқоқлик қилиб, жангдан қочиб кетишларингизга кўзим етиб турибди», деди. Улар пайғамбарнинг сўзини (гумонини) рад қилиб: «Бизни Аллоҳ йўлида жанг қилишдан тўсадиган қандай монеъ бор экан, ҳолбуки душманларимиз бизни ўз диёрларимиздан қувиб чиқарган, қатл қилиб ва асирга олиб, бола-чақамиздан жудо қилган бўлса?!», дедилар. Аллоҳ уларга Ўзи тайин қилган подшоҳ билан бирга жангга киришни фарз қилганида (эса) улар қўрқоқлик қилдилар ва Аллоҳнинг фазли билан (собит турган) матонат кўрсатган озчиликдан ташқари ҳаммалари жангдан қочдилар. Аллоҳ аҳдларини бузувчи золимларни яхши билувчидир” [Бақара: 246].\nШайхулислом Ибн Таймия роҳимаҳуллоҳ шундай дейди: “Бошқа умматлар барчани ҳар қандай яхши ишларга буюриб, ҳар қандай ёмон ишлардан қайтармаганлар ва бунинг учун жиҳод ҳам қилмаганлар. Балки уларнинг ичида мутлақо жиҳод қилмаганлари ҳам бор. Улардан Бани Исроилга ўхшаш жиҳод қилганларининг жиҳоддан мақсади мужоҳидлар одамларни ҳидоят ва яхшиликка даъват қилиши, уларни яхшиликка буюриши ва ёмон ишлардан қайтариши эмас, балки ҳужумкор золимга қарши уруш қилингани каби ўз ерларидан душманларини қувиб чиқариш бўлган холос. Зеро, юқоридаги оятда жиҳод қилишлари учун диёрларидан қувғин қилинганлари ва фарзандларидан жудо қилинганларини сабаб қилиб кўрсатишлари шунга далолат қилади. Шунча сабаб бўлишига қарамай жиҳодга буюрилган пайтларида бош тортдилар. Шунинг учун уларга ўлжалар ҳалол қилинмади”.\n «Ал-аҳдул қадим» – яҳуд ва насоролар эътиқодида Мусо алайҳиссаломга мансуб бешта китоб, шунингдек, уларга илова қилинган китоблар мажмуи (таржимон).\n Қаранг: “Сифрут таквин” (14/14-16), “Сифрул қузот” (1/8-9, 3/16), “Сифру Яшуъ” (8/7-3), “Сифру Ирмиё” (46/4), “Сифру ахборил айёмис соний” (26/14), Асъад Саҳмароний, «Шуҳуду Яҳва: уларнинг пайдо бўлиши ва фикрлари» (90-96 бетлар), Муҳаммад Маржон, “Масиҳ инсонми ёки илоҳ?” (27-бет).\n “Сифру Ирмиё” (25/29), Шафиқ Маққор, “Масиҳийлик ва Таврот” (351-352 бетлар).\n “Ал-аҳдул қадим” ўз ичига олган бешта китобдан бири. Мазкур китобларга “Мусонинг беш китоби” ёхуд “Таврот” дейилади (таржимон).\n (20/10-17). Қаранг: “Яҳудийлар қирғини ва сионизм террори” (11-бет), “Протоколлар, яҳудийлик ва сионизм” (57-бет).\n Яҳудий руҳонийлари оғзаки нақл қилган, Тавротнинг шарҳи саналмиш китоб. Яҳудлар бу китобни Тавротдан ҳам кўпроқ улуғлашади ва асосан ундаги таълимотларга риоя қилишади.\n Қаранг: «Ал-канзул марсуд фи қавоиди талмуд” (90-бет).\n «Алканзул марсуд фи қавоиди талмуд” (90-94, 103-107 бетлар), «Фазҳут талмуд» (139-151бетлар).\n «Алканзул марсуд фи қавоиди талмуд” (106-бет).\n “Ал-истиқома” (2\_203-204 бетлар, ўзгартиришлар билан). Қаранг: “Мажмуъ фатово Ибн Таймия” (28\_124).\nAvvalgi maqolaҚиёматнинг белги ва аломатларига суннати набавиядан далиллар\nKeyingi maqola Аллоҳ Одамга Ўз руҳидан пуфлади деган оятни қандай тушунамиз? | Шайх Содиқ Самарқандий


ИШОНЧ ВА ИФТИХОР БИЛАН - UzTV New York, Inc.\nИШОНЧ ВА ИФТИХОР БИЛАН\n04/25/2012 | Filed under: SPORT,UZ TV NEWS | Posted by: "Uzbekny" muxbiri\nЖаҳон спорт майдонида, нуфузли халқаро мусобақаларда Ўзбекистон номининг янграши, давлатимиз байроғининг баланд кўтарилиши қалбимизда чексиз фахр-ифтихор уйғотади. Зеро, истиқлол туфайли ўзбек спорти ривожланмоқда, юртимизнинг барча ҳудудларида спорт тобора оммавийлашиб бормоқда.\nПрезидентимиз раҳнамолигида болалар спортини ривожлантириш, ўсиб келаётган ёш авлодни ҳар томонлама баркамол этиб тарбиялашга қаратилган ишлар изчил давом эттирилмоқда. Бугунги кунда умумтаълим мактаблари ўқувчиларининг ҳар уч нафаридан бири турли секция ва тўгаракларда спорт билан мунтазам шуғулланмоқда.Сўнгги ўн йил ичида вилоятдан спортнинг турли йўналишлари бўйича элликка яқин жаҳон ва Осиё чемпионлари етишиб чиққани жисмоний тарбия ва спорт халқимиз, айниқса, ёшлар ўртасида оммалашиб бораётганини кўрсатади.\nПрезидентимизнинг 2002 йил 24 октябрда қабул қилинган «Ўзбекистон Болалар спортини ривожлантириш жамғармасини тузиш тўғрисида»ги ҳамда 2004 йил 29 августдаги «Ўзбекистон Болалар спортини ривожлантириш жамғармаси фаолиятини такомиллаштириш чора-тадбирлари тўғрисида»ги Фармонлари келажагимиз эгаларининг спортга қизиқишини кучайтиришда, умидли спортчилар сафини кенгайтиришда муҳим дастуриламал бўлмоқда.\nБугунги кунда вилоятимизнинг энг чекка ҳудудларида ҳам спортнинг барча турлари ривожланмоқда. Ўтган йиллар давомида жамғарма томонидан шаҳар ва қишлоқларимизда 101 та спорт иншооти ҳамда 4 та болалар мусиқа ва санъат мактаби қурилди ёки қайта таъмирланиб, замонавий қиёфа касб этди. Ҳозир қишлоқ жойлардаги спорт иншоотларининг моддий-техник базасини мустаҳкамлашга, уларни малакали мураббий ва мураббиялар билан таъминлашга алоҳида эътибор қаратилмоқда.\nАйни пайтда таълим олаётган 688 минг ўқувчининг 213, 4 минг нафари мунтазам равишда спорт билан шуғулланмоқда. Айниқса, стол тенниси, миллий кураш, спорт гимнастикаси, сузиш, шарқона яккакураш турлари жадал ривожланмоқда.\n1991 йилда Фарғона вилоятида атиги 17 стадион мавжуд эди, ҳозир эса улар 46 тага, футбол майдонлари 759 тага етди. Замонавий талабларга жавоб берадиган 33 та теннис корти барпо этилди. Тошлоқ, Учкўприк туманлари, Қувасой шаҳрида марказий стадионлар, Қува туманида соғломлаштириш маркази, Фарғона шаҳрида «Истиқлол» теннис мажмуаси, «Кимёгар» мажмуаси каби ўнлаб кўркам спорт иншоотлари фойдаланишга топширилди.\nЯқинда «Нефтчи» профессионал футбол клуби тасарруфидаги болалар ва ўсмирлар футбол мактабида капитал қурилиш-таъмирлаш ишлари якунланиб, ёш спортчилар учун замонавий шарт-шароит яратилди. Футбол майдонига халқаро талабларга жавоб берадиган сунъий майса қопламаси ётқизилди. Ювиниш хоналари, қўшимча футбол майдончалари ва тренажёр зали барпо этилди. Стадион мутлақо янгича кўриниш касб этди.\nФарғона Олимпия захиралари спорт коллежини том маънода истиқлол берган имкониятлар рамзи, дейиш мумкин. 2003 йилда замонавий андозалар асосида қурилган, жаҳон стандартларига мос жиҳозланган бу муҳташам коллеж бугун бўлғуси чемпионлар масканига айланган. Ўтган йили коллеж ўқувчилари мамлакат мусобақаларида 50 та, халқаро турнирларда эса 3 та олтин медални қўлга киритдилар.\nБелбоғли кураш бўйича Сабоҳат Шералиева, Азизбек Эргашев, боксчи Ўктам Раҳмонов, Машҳур Рўзиев, Муҳиддин Раҳмонов, белбоғли кураш вакиллари Муҳиддин Абдулаҳадов, Дадажон Эргашев, Азизбек Эргашев каби ёшларни миллий спортимизнинг умидли юлдузлари, десак янглишмаймиз.\nСўнгги беш йил мобайнида ўндан ортиқ белбоғли кураш усталари Осиё, жаҳон чемпиони бўлиб, олтин, кумуш медалларни қўлга киритдилар. Бағдодлик Аҳмаджон Жўрақулов икки карра жаҳон чемпиони бўлди. Абдулла Мамаюсупов, Фозил Умурзоқов, Зоҳиджон Исмоилов, Шаҳодат Шералиева, Дилшода Юнусова каби истеъдодли спортчиларга юзлаб ёшлар эргашмоқда.\nБешариқ туманидаги Рапқон болалар ва ўсмирлар спорт мактаби ўтган йили қайта таъмирдан чиқарилди. «Рапқон бокс мактаби» дея ном қозонган ушбу маскан тарбияланувчилари орасидан Азиз Раҳмонов, Зоҳид Султонов каби жаҳон ва Осиё чемпионлари етишиб чиқди. Бугун уларнинг изидан бораётган Равшан Абдуназаров, Олим Алиқулов, Шоҳжаҳон Эргашев, Баҳром Фозилов, Довуд Рустамов каби ёшлар мамлакатимизда ўтказилаётган мусобақаларда шоҳсупанинг юқори поғоналаридан жой эгалламоқда.\nФарғона вилоятида 6 ёшдан 18 ёшгача бўлган 332 минг 500 нафар қиздан 105 мингдан зиёди спортга жалб этилган. Бешариқ, Бувайда, Қува ва Фарғона туманларидаги болалар ва ўсмирлар спорт мактабларида бадиий гимнастика бўйича 22 та тўгарак очилиб, уларга 300 нафардан зиёд қизлар жалб қилинди. Ўтган йили Фарғона шаҳрида бадиий гимнастика бўйича вилоят маркази ташкил этилди.


9 ой давомида кузатилган ўлим ҳолатлари статистикаси эълон қилинмади – Газета.uz\n9 ой давомида кузатилган ўлим ҳолатлари статистикаси эълон қилинмади\nСўнгги йилларда биринчи марта Давлат статистика қўмитаси Ўзбекистондаги демографик вазият тўғрисидаги ҳисоботга ўлим ҳолатлари статистикасини киритмади. Қўмита Адлия вазирлиги ва Соғлиқни сақлаш вазирлиги маълумот бермаганлиги ҳақида маълум қилди. Аввалроқ «Газета.uz» коронавирус пандемияси сабабли вафот этганлар сони июль ойида мамлакатда 26,4 фоизга, Тошкентда эса 2,6 мартага ошганини ёзган эди.\nLotinchada 6 ноябр 2020, 16:09 Жамият\nДавлат статистика қўмитаси сўнгги йиллар давомида илк бор, яъни Ўзбекистонда январь-сентябрь ойларида кузатилган ўлим ҳолатлари статистикасини демографик ҳолат тўғрисидаги чораклик ҳисоботига киритмади.\nДавлат статистика қўмитасининг шу каби ҳисоботларида биринчи чорак (январь-март) ва биринчи ярим йилликда (январь-июнь) кузатилган ўлим ҳолатлари тўғрисидаги маълумотлар акс эттирилган. Ўлим ҳолатлари статистикаси ундан олдинги ҳисоботларда ҳам мавжуд.\nҚўмитанинг «Газета.uz»га хабар беришича, ўлим ҳолатлари статистикасини шакллантириш учун масъул бўлган Адлия вазирлиги ва Соғлиқни сақлаш вазирлиги маълумотларни Давлат статистика қўмитасига тақдим этмаган. Шу ўринда, Адлия вазирлиги эса Давлат статистика қўмитасида барча маълумотлар мавжудлигини айтди. Соғлиқни сақлаш вазирлиги сўровга жавоб бермади.\n«Газета.uz»нинг Давлат статистика қўмитасидаги манбаси ойлик ўлим ҳолатлари статистикаси ҳар кейинги ойнинг илк 15 куни ичида тузилишини айтди. Масалан, сентябрь ойи статистикаси 15 октябргача, октябрь учун эса 15 ноябргача тайёр бўлиши керак. «Газета.uz»нинг август ва сентябрь ойларидаги ўлим кўрсаткичлари тўғрисидаги бир нечта сўровларига жавобан қўмита масъул вазирликларнинг ҳали ҳам маълумот юбормаганликлари ҳақида хабар қилди.\nАввалроқ «Газета.uz» Давлат статистика қўмитаси томонидан тақдим этилган маълумотларга асосланиб, Ўзбекистонда коронавирус пандемияси сабабли ўлганлар сони июль ойида 26,4 фоизга, Тошкент шаҳрида эса 2,6 мартага ошганини ҳисоблаб чиққанди. Соғлиқни сақлаш вазирлиги ўлимнинг кўпайиши сабаблари тўғрисида таҳририятнинг сўровига ҳеч қандай жавоб бермади.\n#давлат статистика қўмитаси\nЎзбекистонда ўлим даражаси июль ойида 26,4%га, Тошкентда деярли 166%га ўсди 9 сентябрь 2020, 14:03


Аллоҳ таоло инсонни икки олам орасида яратди. Уларнинг биринчиси руҳоният олами бўлиб, бу фаришталар дунёсидир. Чунки фаришталар овқат емайдилар, ичимлик ичмайдилар, Аллоҳ буюрган нарсага осийлик қилмайдилар ва буюрилган нарсани амалга оширадилар.\nИккинчиси моддият олами бўлиб, у тилсиз ҳайвонлар дунёсидир. Ҳайвонларда еб‑ичиш ва лаззат олишдан бошқа ғам йўқ.\nИнсон эса ушбу икки оламнинг ўртасидадир. Чунки Аллоҳ таоло уни икки табақа оламда яратган.\nИнсонда ақл ва руҳ бор. Ана шу икки нарса орқали у аброр фаришталар мавқесига кўтарилади.\nИнсон ушбу икки мувозанатни сақлаб, руҳоният олами ва моддият олами орасида мос бўлиб яшаса, у яхшилик узра ҳаёт кечиради. Агар бирининг ҳаққига иккинчиси тажовуз қилган ҳолда яшаса, мувозанат бузилиб, Аллоҳ инсонни вакил қилган мажбурияти издан чиқади. Чунки Аллоҳ одамни ердаги халифаси этиб тайинлаб, ер куррасини обод қилишга ва уни ибодат билан зийнатлашга масъул этган. Исломнинг вазифаси ушбу мувозанатни сақлаб, энг афзал бўлган йўлга йўналтиришдир. Инсон бу билан гўёки фаришталардек тоат‑ибодатда яшаб, нафсига қарши курашиб, нажот ва яхшиликка эришади.\nРўза – инсонни ерда туриб, руҳоният оламига етказувчи муҳим ибодатлардан биридир. Чунки банда рўза тутиш билан ўзидаги моддий шаҳватдан халос бўлиб, нафсида йўқотган фаоллик, ҳаракат ва кучни тиклаб, иймоний ҳамда руҳоний қувватини ошириб олади. Бу билан энди ҳаётдаги мўътадиллик ва мувозанатини ҳам тиклайди.\nРўзада инсон Аллоҳнинг буйруқларига бўйсунган ҳолда шаҳватларидан тийилади. Бу нарса ўз‑ўзидан чегарада туришни, Аллоҳ буюрган нарсаларда тақвога яқинлашишни ва ман этганларидан узоқлашишни таълим беради.\nШунингдек, ушбу ман қилиш инсондаги шаҳвоний ҳукмронликни бошқаради. Шунга бу рўза инсонни гуноҳлардан мусаффо қилиб ушлаб туради. Расулуллоҳ соллаллоҳу алайҳи васаллам: «Рўза пардадир», деб айтганлар. Яъни, рўза шахс ёки жамиятни бузувчи нарсалардан сақловчидир.\nИмом Ғаззолий «Иҳёу улумиддин» номли китобларида рўзани Аллоҳнинг душмани бўлмиш шайтонни енгувчи, деб атаганлар. Чунки шайтоннинг енгувчи воситаси эса шаҳватдир. Шаҳват овқат ва ичимлик ҳисобига кучаяди. Шунинг учун Набий соллаллоҳу алайҳи васаллам: «Албатта, шайтон одам боласининг қон юрадиган жойида юради. Сизлар уни очлик билан сиқиб чиқаринглар», деб айтганлар.\nИмом Бухорий ва Имом Муслим Абдуллоҳ ибн Масъуд розийаллоҳу анҳудан қилган ривоятда Расулуллоҳ соллаллоҳу алайҳи васаллам: «Эй ёшлар жамоаси, сиздан ким никоҳга қодир бўлса, уйлансин. Албатта, у кўзни тўсувчи ва фаржни сақловчидир. Ким қодир бўлмаса, рўзани лозим тутсин, бу унинг учун бичилишдир», деганлар.\nДемак, шу маънодаги қудратга эга бўлган ҳар бир мусулмон уйли-жойли, оилали бўлишга ҳаракат қилмоғи лозим. Агар никоҳга моддий ёки маънавий жиҳатдан қудрати етмаган, сарф-харажатни кўтара олмайдиган ёки уйланса, умр йўлдошига зулм қилишдан ўзини тўхтатолмайдиган ёшлар бўлса, рўза тутмоқлари керак. Шу йўл билан улар шаҳватини босадилар. Чунки рўза туфайли кишининг шаҳвати пасайиб, бошқа жинсдагиларга шаҳват билан қарамайдиган, фаржини зинога ишлатмайдиган ҳолга келади.\nРўза инсонга инсонлигини эслатади. Чунки инсон доим овқат ва ичимликка муҳтож бўлиб туради. Инсон қачонки башарий эҳтиёжи бўлган овқат ва ичимликдан ўзини тийса, ушбу нарсаларга нақадар муҳтож эканини ҳис қила бошлайди. (Шу билан бирга ейиш ва ичишдан ташқари бошқа ишлар ҳам борлигини, дунёга нима учун келганини яна бир бор эслатгандай бўлади… – муҳарр.) Гўёки рўза инсоннинг заиф ва ҳожатманд эканини ёдга солиб, бошқаларга тажовуз қилишдан огоҳ этиб туради. Шахс ҳар қандай муҳитда яшамасин, у баъзи зулм ва туғёнга дуч келади. Рўза тутганда нафсининг қайта‑қайта овқат ва ичимликка муҳтож эканини ҳис қилдирса, у яна расо инсонга айланаверади.\nАгар биз рўзанинг фойдалари ва шахс ҳамда жамият олдидаги сирларини кузатсак, ушбу улкан ибодат «абадий ахлоқ мактаби» эканини билиб бораверамиз. Ушбу мактабни кўплаб солиҳ ва фозил инсонлар битириб, ердаги Аллоҳнинг халифаси деган шарафга мушарраф бўлиб боришаверади.\nМуҳйиддин Мистунинг «Рўзанинг фиқҳи ва сирлари»\nномли китоби асосида Анвар АҲМАД таржимаси


Сиёсий партиялар | Narpay.uz\nСиёсий партиялар, туман Кенгаши раислари ва депутатлик гуруҳи раҳбарлари\n1. Ўзбекистон “Адолат” социал-демократик партияси Нарпай туман Кенгаши раиси Мустафаев Зохиджон Холмурадович. Бошланғич партия ташкилотлари 43 та бўлиб, 2310 нафар фуқаролар партия аъзолигига қабул қилинган.\n2. Ўзбекистон Либерал-демократик партияси Нарпай тумани кенгаши раиси Саттаров Раҳим Қаюмович. Бошланғич партия ташкилотлари 62 та бўлиб, 4200 нафар фуқаролар партия аъзолигига қабул қилинган.\n3. Ўзбекистон Халқ Демократик партияси Нарпай тумани Кенгаши раиси Шарипов Хамро Эшназарович. Бошланғич партия ташкилотлари 18 та бўлиб, 1368 нафар фуқаролар партия аъзолигига қабул қилинган.\n4. Ўзбекистон “Миллий тикланиш” демократик партияси Нарпай тумани Кенгаши раиси Хўжаяров Хамза Темирович. Бошланғич партия ташкилотлари 44 та бўлиб, 1635 нафар фуқаролар партия аъзолигига қабул қилинган.\n5. Ўзбекистон Экологик партияси нарпай тумани Кенгаши раиси Хабибов Инатулла Салимович.\n2008 йил 20 июнь куни Ўзбекистон “Миллий тикланиш” демократик партияси ва Ўзбекистон "Фидокорлар" миллий демократик партиясининг бирлашиш қурултойи бўлиб ўтди. Шу куни икки партия негизида янги Ўзбекистон "Миллий тикланиш" демократик партияси ташкил топди.\nБугунги кунда аъзолар сони 190 мингга яқин. Партия 5578 та бошланғич ташкилотларга эга.\nЎзбекистон “Миллий тикланиш” демократик партиясининг асосий мақсад-вазифаси миллий анъаналар ва қадриятларни сақлашдан иборат. Партия ҳуқуқий-демократик давлат ва адолатли фуқаролик жамиятини барпо этиш, фан-техника тараққиётини ва Ўзбекистоннинг глобаллашиб бораётган жаҳонда муносиб ўрин эгаллашини таъминлашни ёқлайди. У биз фахрланадиган миллий анъаналар ва қадриятларимизни сақлаб қолиш тарафдори бўлган инсонлар манфаатларини ҳимоя қилишни ўз олдига мақсад қилиб қўяди. Бундай шахслар партиянинг асосий ижтимоий қатламидир. Партия мустақиллик йилларида бошланган миллий қадриятларни тиклаш, ўзликни англаш, миллий ғояларни шакллантириш ва миллий мустақиллик мафкурасини мустаҳкамлаш, халқнинг маънавий ҳаётида диний анъаналарни тиклаш каби хайрли ишларни изчил, босқичма-босқич ва тизимли равишда давом эттириш тарафдоридир. Ушбу ишни сифат жиҳатдан янги даражага кўтариш, унинг самарадорлигини ошириш зарур.\n“Мақсадимиз – Ўзбекистон фуқароси онгида ўз мамлакатининг тарихий ўтмиши, бугунги куни ва келажаги учун фахрланиш туйғусини тарбиялаш ва мустаҳкамлаш!” – янгиланган Ўзбекистон “Миллий тикланиш” демократик партиясининг асосий шиори ҳисобланади.\nПартиянинг матбуот нашри – “Миллий тикланиш” ижтимоий-сиёсий газетаси.\nТадбиркорлар ва ишбилармонлар ҳаракати – Ўзбекистон либерал-демократик партияси\n2003 йил 15 ноябрда бўлиб ўтган таъсис съездида ташкил топган.\nПартия ўз сафида 252 мингдан зиёд аъзони бирлаштирган, 10282 та бошланғич партия ташкилотига эга.\nПартия фуқароларнинг ҳозирги ва келгуси авлоди қулай атроф-муҳит шароитида яшаш, аҳоли саломатлигини яхшилаш, барча табиий ресурсларни муҳофаза қилиш ва улардан оқилона фойдаланиш ҳуқуқларини ҳамда уларга сўзсиз риоя этилишини таъминлашга қаратилган янгиланиш жараёнларини янада чуқурлаштиришда жамиятнинг бор куч ва салоҳиятини сафарбар қилишга интилади.\n«Соғлом муҳит — инсон саломатлиги» ғоясини ўзининг асосий шиори ҳисоблайди ва уни амалий бажарилишини таъминлаш мақсадида ўз олдига қуйидаги дастурий вазифаларни қўяди.\nПартиянинг расмий веб-сайти ва электрон манзили: www.ekolog.uz


Шошилинг! Бепул, стипендия тўлови мавжуд касб-ҳунарга ўқитиш марказида таълим олиш имкониятингиз бор » Зомин туман ҳокимлиги расмий сайти\nЗомин туман ҳокимлиги » Янгиликлар » Шошилинг! Бепул, стипендия тўлови мавжуд касб-ҳунарга ўқитиш марказида таълим олиш имкониятингиз бор\nШошилинг! Бепул, стипендия тўлови мавжуд касб-ҳунарга ўқитиш марказида таълим олиш имкониятингиз бор\nЎзбекистон Республикаси Бандлик ва меҳнат муносабатлари вазирлиги ишсиз фуқароларни касб-ҳунарга ўқитиш маркази қабул эълон қилади.\nЎзбекистон Республикаси Бандлик ва меҳнат муносабатлари вазирлигининг «Ўзбекистонда касб-ҳунарга ўқитиш имкониятларини ривожлантириш» лойиҳаси доирасида Корея халқаро ҳамкорлик агентлиги (КОICА) иштирокида Тошкент шаҳрида ташкил этилган Касб-ҳунарга ўқитиш марказига ўқувчилар қабул қилинади.\n– Автомобилларни таъмирлаш ва уларга техник хизмат кўрсатиш (авточилангарлар, моторчилар, автомобиллар диагностикаси бўйича мутахассислар);\n– Машинасозлик ишлаб чиқариш технологияси (токарлар, фрезерчилар, пайвандчилар, чилангарлар ва металларга ишлов бериш мутахассислари);\n– Электротехника, электроника ва автоматлаштириш (Бино иншоотларини электромонтаж қилиш, электрон ва маиший техникани, радио ва телеаппаратурани таъмирлаш ва уларга сервис хизмати кўрсатиш мутахассислари);\n– Ахборот технологиялари (Нашриёт ва график дастурлар, лойиҳалаш ва дизайн дастурлари, Оffice дастурлари, компьютерлар ва бошқа ташкилий техникага хизмат кўрсатиш ва уларни таъмирлаш бўйича мутахассислар).\nМарказда ўқиётган талабалар учун 6 ой мобайнида Бандликка кўмаклашиш марказлари томонидан қонун ҳужжатларига мувофиқ стипендия берилади.\nТошкент шахридаги Касб-ҳунарга ўқитиш марказининг битирувчиларига эгаллаган касби (мутахассислиги) бўйича меҳнат фаолиятини амалга ошириш ҳуқуқини берувчи давлат намунасидаги диплом берилади.\nТалаб қилинадиган ҳужжатлар: ариза, паспорт (асли ва нусхаси), ишга жойлаштиришни кафолатловчи уч томонлама (иш берувчи, туман (шаҳар) Бандликка кўмаклашиш маркази, жисмоний шахс) шартнома нусхаси, туман (шаҳар) Бандликка кўмаклашиш маркази томонидан берилган йўлланма, 3,5 x 4,5 см ўлчамдаги 4 дона рангли фотосурат.\nҲужжатлар 2021 йилинг 11 январидан 11 февралигача қабул қилинади.\nМанзил: Зомин туман аҳоли бандлигига кўмаклашиш маркази. Мўлжал: Зомин автосалони. Мурожаат учун телефон: (+99899) 553 43 48.\nХалқ депутатлари Зомин тумани Кенгашининг ўн еттинчи сессияси бўлиб ўтди\nЁшлар ишлари агентлиги – ёшларнинг умид ўчоғи\nЗомин тумани ҳокими Алишер Абдуғаниевнинг Ўзбекистон Республикаси Давлат Мустақиллигининг 29 йиллиги байрами муносабати билан туман халқига байрам табриги\nСайлов – 2019: Сайловолди тарғиботларнинг сўнги куни


Марио Фернандес узр сўради\n8 июль, 2018, 10:01\nРоссия терма жамоаси ҳимоячиси Марио Фернандес Хорватияга қарши (2:2, 3:4 – пенальтилар серияси) ЖЧ–2018 чорак финал ўйинидан кейин ўз фикрларини билдирди.\n“Гол ургандан кейин қувонч ҳисси пайдо бўлди, пенальтидан кейин эса ғамгинлик келди. Нима бўлганда ҳам ҳамма мақтовга лойиқ. Мен голга айланмаган пенальти учун узр сўрамоқчиман. Жамоадошлар бунинг учун узр сўраш шарт эмас дейишяпти.\nБу эса коллективимиз мустаҳкам эканидан далолат. Ноаниқ пенальтининг қийматини биламан, аммо у эришган ютуқларимизни ўчириб ташламайди. Смоловни қўллаб-қувватлаш учун уни майдонда қидирдим. Ҳамма хато қилади.\nКўпчилик буюк футболчилар 11 метрли жарима нуқтасидан унумли фойдалана олмаган. Тоза онг билан ишлашда давом этамиз”, – деди Марио Фернандес.


ҲАР КУНИМИЗ НАВРЎЗДЕК ЗАВҚЛИ БЎЛСИН! » Зарафшон шаҳри ҳокимлиги расмий веб-сайти\nАСОСИЙ » Маъруза ва табриклар » ҲАР КУНИМИЗ НАВРЎЗДЕК ЗАВҚЛИ БЎЛСИН!\n29-03-2017, 17:54 admin 1 132 0\nБаҳорнинг кўнгилларга завқ-шавқ бағишлайдиган бугунгидек қутлуғ кунларида сизларни халқимизнинг севимли ва эъзозли айёми – Наврўз байрами билан муборакбод этаман. Фасллар келинчаги, деб номланган баҳор мусаффолиги, беғуборлиги, таровати билан юртимизга Наврўзи оламни бошлаб келди.\nЎзида халқимизнинг энг эзгу анъаналарини, қадриятларини мужассамлаштирган бу байрам Марказий Осиё ҳудудида истиқомат қиладиган миллатлар ва элатлар томонидан минг йиллардан буён нишонланади. У айниқса мамлакатимиз мустақиллиги йилларида янги руҳ, янги мазмун билан бойиди. Унинг асрлар давомида кўплаб халқларнинг энг яхши анъаналарини ўзида мужассамлаштириб келганлиги халқаро миқёсда ҳам тан олинган. 2009 йилда Наврўз ЮНЕСКО томонидан инсониятнинг номоддий маданий мероси рўйхатига киритилди. 2010 йилда эса Бирлашган Миллатлар Ташкилоти Бош Ассамблеясининг 64-сессиясида 21 мартни Халқаро Наврўз куни, деб белгилаш ҳақида резолюция қабул қилинди.\nБу байрамни янгиланиш куни, дилларга фарах бахш этувчи дам сифатидаги таърифу таснифи Шарқнинг буюк алломалари томонидан қайта-қайта ёзиб қолдирилган. Абу Райҳон Беруний, Ибн Сино, Умар Ҳайём, Алишер Навоий Наврўз ҳақида асрлар оша яшаб келаётган ўлмас сатрлар битишган. Ҳазрати Навоийнинг “Ҳар тунинг Қадр ўлубон, ҳар кунинг ўлсун Наврўз” деган сатрлари бу куннинг нақадар эъзозли эканлигидан далолат бериб турибди.\nХалқимиз азал-азалдан она-заминга чексиз меҳр, алоҳида муҳаббат ва садоқат билан муносабатда бўлиб келган. Ана шундай эъзоз ва эътибор айниқса баҳорда, табиат кўркамлашаётган, ўзгача малоҳатга бурканаётган дамларда яққол кўзга ташланади. Ҳар тарафда яшариш ва янгиланиш нафаси уфуриб турибди.\nБутун юртимизда бўлгани сингари шаҳримизда Наврўзни муносиб қаршилаш учун кенг миқёсдаги ободонлаштириш, кўкаламзорлаштириш ишлари бажарилди. Жорий йилда бу борадаги тадбирлар кўлами ҳар галгидан каттароқ бўлди. Мустақиллигимизнинг 26 йиллигига ҳар бир ёшга бир ниҳол дарахт кўчати ўтқазишга чорловчи ташаббус барча корхона, ташкилот, муассаса, маҳалла фуқаролар йиғинлари томонидан кенг қўллаб-қувватланмоқда. 11-12 март кунлари ўтказилган шанбалик бунинг далили бўлди.\nБундай файзли кунларда ёшу қари юрагида меҳр-мурувват, саҳоват туйғулари жўш уради. Ана шу покиза ҳислар сизларни йил давомида тарк этмасин. Барчангизни яшариш ва янгиланиш дамлари – Наврўз байрами билан қизғин табриклайман. Бу айём ҳар бир хонадонга хурсандчилик ва барака олиб келишига тилакдошман. Наврўзингиз қутлуғ бўлсин, ҳурматли ҳамшаҳарлар!\nҚАДИМ НАВҚИРОН АЙЁМ\n29-03-2017, 18:00 ЯНГИЛИКЛАР


Ўзбекистонлик мигрантлар учун Кореяга кириш қисман тикланиши мумкин | Qalampir.uz\nЎзбекистонлик мигрантлар учун Кореяга кириш қисман тикланиши мумкин\nОлам\t01 Ноябрь 2021 14:24 2712\nЎзбекистон фуқароларининг ишлаш учун Кореяга киришини қисман тиклаш режалаштирилмоқда. Бу ҳақда Ташқи меҳнат миграцияси агентлиги Матбуот хизмати хабар бермоқда.\nҚайд этилишича, Ташқи меҳнат миграцияси агентлигининг Корея Республикасидаги ваколатхонаси раҳбари Корея Инсон ресурсларини ривожлантириш хизматининг вице-президенти билан учрашув ўтказган.\nУчрашувда меҳнат миграцияси жараёнларини босқичма-босқич тиклаш масаласи кўтарилган.\nВице-президентнинг сўзларига кўра, ҳозирда Ўзбекистон Республикасидан меҳнат мигрантлари кириб келишини қисман тиклаш режалаштирилмоқда. Бунда, биринчи навбатда тўлиқ эмлашдан ўтган 4 йилу 10 ой Корея Республикасида бир корхонада ишлаб қайтган фуқароларни киритиш кўзда тутилганлиги маълум қилинган.\nМаълум қилинишича, меҳнат мигрантларининг Корея Республикасига мунтазам кириб келишини таъминлашда карантин қоидаларига қатъий риоя қилиш муҳим ўрин эгаллаши таъкидланган.\nШунингдек, учрашувда танловлар базасида муддат қўшиб берилган фуқароларга иккинчи бор муддат қўшиб бериш бўйича ҳам музокаралар олиб борилган ва мазкур масала Инсон ресурсларини ривожлантириш хизмати томонидан яқин кунларда кўриб чиқилиши қайд этилган.\nЭслатиб ўтамиз, 2020 йилда коронаврус пандемияси сабабли меҳнат таътили олиб келган ва шартнома лойиҳасини олган фуқароларнинг Жанубий Кореяда меҳнат фаолиятини амалга ошириш учун кетиш имконияти чекланган эди. Жорий йилнинг февраль ойи бошларида эса Жанубий Корея Ўзбекистонни коронавирус бўйича хавфли давлатлар рўйхатидан чиқарган.\n15 Январь 22:19 95611\n14 Январь 10:39 80207\n14 Январь 17:30 78560\n15 Январь 22:39 49237\n16 Январь 18:38 38835


Тошкент вилоятида талончилик қилган икки дўст жавобгарликка тортилди\n09:40 / 26.05.2017\nЎзбекистон Республикаси Жиноят Кодексининг 166-моддасига кўра, талончилик – ўзганинг мулкини ошкора талон-тарож қилиш ҳисобланади ва тегишли тартибда жазоланади.\nЁшлар ўртасида бу жиноятга қўл уриш кўп ҳолларда бошқаларга кўр-кўрона эргашиш, жиноий қилмишнинг оқибатини тўла англаб етмаслик ёки қасддан ушбу жиноятга қўл уриш каби ҳолатларда намоён бўлади. Тошкент вилояти ИИБ матбуот хизматининг хабар қилишича, доимий равишда кўча-кўйда бемақсад юрадиган, майда безорилик содир этишга мойил ўсмир ва ёшлар томонидан ушбу турдаги жиноятлар кўп содир этилмоқда.\nШундай талончилик жиноятларидан бири икки нафар оғайни – 1992 йилда туғилган Ж. М. ва 1996 йилда туғилган Б.Б. 2017 йил 25 апрель куни оқшом чоғи кўчанинг хилват жойида 1993 йилда туғилган С. Х.га ҳаёти ва соғлиги учун хавфли бўлган зўрлик ишлатиб, унинг 700 000 сўмлик “Самсунг галакси-3 мини” русумли қўл телефонини очиқдан-очиқ талон-тарож қилиб воқеа жойидан яширинишган.\nОлиб борилган тезкор-тергов ишлари натижасида ушбу жиноятни содир этган Ж.М. ва Б.Б. ушланиб, Жиноят Кодексининг тегишли моддасига кўра, жавобгарликка тортилди.\nАчинарлиси, битта уяли телефонга ноқонуний эгалик қилиш истагида бўлган икки инсон келажагига путур етиб, уларга жиноятчи, деган тамға босилди.


Қуръон аҳллари, ғолиблик муборак!\nОпубликовано: 21.04.2016 13:30 | Автор: Сайт администратори | Печать | E-mail\nМустақилликка эришганимиздан сўнг асрлар оша аждодларимизнинг ҳаёт тарзи, умр мазмуни бўлиб улгурган миллий-диний қадриятларимиз қайта тикланди. Собиқ тузум даврида қон-қонимизга сингиб кетган анъана ва қадриятларимиз, диний урф-одатларимиз ҳаётимизга яна қайтди. Халқимиз орзиқиб кутган онлар етиб келди. Энди халқимиз ибодатларини эмин-эркин амалга оширмоқдалар. Ислом динимизнинг муқаддас китоби - Қуръони каримни тўла ёд олган қориларимиз хушовоз оҳангда халқимиз қалбига хушнудлик бахш этиб, Аллоҳнинг Каломини яна ҳам олий қилишда ўз ҳиссаларини муносиб қўшмоқдалар.\nЖумладан, бу борада Ўзбекистон мусулмонлари идораси тасарруфидаги ўрта махсус ислом билим юртлари, Тошкент ислом институти ҳамда Вазирлар Маҳкамаси ҳузуридаги Тошкент ислом университети талабалари ўртасида ўтказиладиган анънавий Республика қорилар мусобақаси ўз ўрни ва аҳамиятига эга десак, ҳеч муболаға бўлмайди.\nАжойиб анъанага айланиб улгурган бу йилги Республика Қорилар мусобақаси ҳар йилгидан кўра кўтаринки руҳда бўлиб ўтди. Жорий йилнинг 20 апрел куни “Хўжа Аламбардор” жоме масжидида ўтказилган ушбу ХХVI Қорилар мусобақасини Ўзбекистон мусулмонлари идораси раиси муфтий Усмонхон Алимов сўзбоши билан безаб бердилар. Ундан сўнг қуръа асосида куннинг биринчи қисмида мураттаб ва мужаввид қорилар ўртасида беллашув бўлиб ўтди. Куннинг иккинчи қисмида эса мураттаб ва мужаввид қориялар ўртасида мусобақа шартлари асосида энг муносиблар аниқланди.\nМусобақа натижаларига кўра мураттаб қорилар йўналиши бўйича олий ўринни институтимиз талабалари: 3-курс талабаси Тоҳиров Сайдулло ҳамда 1-курс талабаси Нуриддинов Аълолар эгаллаб, мутлоқ ғолиб сифатида эътироф этилдилар. Биринчи ўринга “Кўкалдош” ўрта махсус ислом билим юрти талабаси Камолов Абдулбасир муносиб деб топилди. Иккинчи ўринни Саййид Муҳйиддин махдум ўрта махсус ислом билим юрти талабаси Абдуҳалимов Азамжон эгаллаган бўлса, учинчи ўринни Тошкент ислом университети талабаси Умаралиев Шерзод банд этди.\nМужаввид қорилар йўналиши бўйича биринчи ўрин Фахриддин ар-Розий ўрта махсус ислом билим юрти талабаси Рўзиев Асадуллога насиб этди. Институтимизнинг 3-курсида таҳсил олувчи Хидирбоев Ҳусан иккинчи ўрин билан кифояланди. Учинчи ўрин соҳиби дея Саййид Муҳйиддин махдум ўрта махсус ислом билим юрти талабаси Абдухалимов Аҳмадуллолар эътироф этилдилар.\nМураттаб қорияларимиз ўртасида бўлиб ўтган мусобақа натижасига кўра биринчи ўринни Хадичаи Кубро аёл-қизлар ўрта махсус ислом билим юрти талабаси Камолитдинова Ҳабиба, иккинчи ўринни институтимизнинг 2-курс талабаси Сайдуллаева Назокат, учинчи ўринни эса “Жўйбори Калон” аёл-қизлар ўрта махсус ислом билим юрти талабаси Ўринова Муборак эгалладилар. Мужаввид қориялар ўртасида институтимизнинг 1-курсида таҳсил олувчи Сатторова Солиҳага тенг келадиган рақиб топилмади. Иккинчи ўрин соҳибаси дея “Жўйбори Калон” аёл-қизлар ўрта махсус ислом билим юрти талабаси Яҳяева Шаҳноза эътироф этилган бўлса, учинчи ўринга Хадичаи Кубро аёл-қизлар ўрта махсус ислом билим юрти талабаси Шухратова Марям муносиб деб топилди.\nҒолибларга диплом ҳамда қимматбаҳо эсдалик совғалари топширилди. Келажакдаги иш ва ўқишларида доимо мана шундай омадли ва қувончга бой онлар кўп бўлишини тилаб дуога қўллар очилди!\nКўтаринки руҳда якунига етган ушбу байрамона тадбир ташриф буюрган барча Қуръон ихлосмандлари қалбига шодлик олиб кирди. Бундай улуғ кунларга етишимизга сабаб бўлган мустақиллигимиз абадий бўлсин дея кўнгилларда бир олам қувонч билан байрамона мусобақа якунланди!


Ёдгор Саъдиев ва Гулчеҳра Жамилова яна бир бор театр саҳнасида биргаликда чиқиш қилиши мумкин\n20:16 / 25.07.2015\n7х7 нашри атоқли ўзбек актёри, Ўзбекистон халқ артисти Ёдгор Саъдиев билан суҳбат уюштирди.\nБироз олдинроқ, ушбу актёр узоқ вақтлик ижодий танаффусдан кейин (15 йил - Кун.уз изоҳи), санъатга қайтиб, май ойида Ўзбек Миллий академик драма театри саҳнасида "Имон" спектаклида бош рол ижро этганди.\nДраматург Иззат Султон асари асосида режиссёр Марат Азимов томонидан саҳналаштирган мазкур спектаклда Ёдгор Саъдиев жонлантирган бош қаҳрамон, профессор, илм фан фидоийси Йўлдош Комилов ўз ўғлининг айнан илм соҳасида қаллобликка қўл уриб, плагиаторлик қилишига дуч келади.\nУюштирилган суҳбат давомида актёр узоқ вақт танаффус туфайли ролга киришиш бироз қийин кечганини тан олган.\n"Айниқса, асардаги 20 варақдан ортиқроқ сўзларни ёдлашга қийналдим. Лекин меҳнат қилиш орқали ҳар қандай қийинчиликни енгиш мумкин. Спектакль якунида мухлисларнинг олқишлаши ҳар қандай қийинчиликни унунттиради", дейди санъаткор.\nЖурналист Ёдгор Саъдиевнинг иш столидаги асарни пайқаб қолади ва актёрдан бу янги спектакль учун мўлжаллаб ёзилган асар эканини билиб олади.\nМаълум бўлишича, "Гулизорим" номли бу асар театрдаги асосий ижодкорлардан бири Эркин Хушвақтов томонидан навбатдаги спектакль учун ёзилган бўлиб, яқин вақт ичида бу асар саҳналаштирилиши режалаштирилган.\nЁдгор Саъдиев асардаги бош роллардан бирига ўзининг санъатдаги доимий ҳамкори Гулчеҳра Жамиловани таклиф этиш ниятида эканини билдирган.


Афғонистон шимолидаги Қундуз шаҳрини "Толибон" эгаллаб олди - 29.09.2015, Sputnik Ўзбекистон\nОАВ хабарига кўра Афғонистон ҳукумати қўшинлари, тинч аҳоли орасида қурбонлар бўлмаслиги учун, Қундуздан чиқиб кетишди. 29.09.2015, Sputnik Ўзбекистон\n19:01 29.09.2015 (янгиланди: 10:43 30.09.2015)\n© Sputnik / Стрингер / Фотобанкка ўтишҚундуз кўчаларидан бири\nОАВ хабарига кўра Афғонистон ҳукумати қўшинлари, тинч аҳоли орасида қурбонлар бўлмаслиги учун, Қундуздан чиқиб кетишди.\nТОШКЕНТ, 29 сен — Sputnik. Афғонистон шимолидаги Қундуз шаҳри "Толибон" жангарилари қўлига ўтди, РИА Новости Ассошиэйтед Пресс хабари асосида.\nАфғонистон ИИВ вакили Седик Седикки хабарига кўра, ҳукумат ҳарбийлари тинч аҳоли орасида қурбонлар бўлмаслиги учун, Қундузни ташлаб чиқиб кетди.\nЭслатиб ўтамиз, Қундуз шаҳри Афғонистоннинг шимолида, Тожикистон билан чегарадош бўлган Қундуз вилоятининг пойтахтидир. Ҳарбий ва тактик жиҳатдан Қундуз жуда муҳим, у ерда ҳарбий аэропорт жойлашган.\n"Толибон" ҳужуми душанба куни эрталаб бошланган. Юзлаб жангарилар бир неча гуруҳларга бўлиниб шаҳарга кириб келишган. Жангарилар аввал шаҳар қамоқхонасини эгаллаб олиб у ердаги жиноятчиларни озод қилган. Ундан ташқари жангарилар маъмурий биноларини, БМТ идорасини, шифохона ва бошқа давлат идораларини эгаллаб олишган. Гувоҳларнинг айтишича улар бир неча хусусий банкларни ҳам эгаллаб олишган ва шаҳар радиостанциясини ёқиб юборишган.\nҲужум натижасида қурбон бўлганлар сони аниқ эмас, дастлабки хабарларга қараганда ҳужум натижасида 20 дан ортиқ киши қурбон бўлди ва 100га яқин жароҳатланди.\nАфғонистонда НАТОнинг халқаро миссияси (ISAF) тугагандан кейинги давр ичида бу биринчи йирик ҳужум.


Воқеа сураси (56-сура) 75-ояти: Фало уқсиму би мавоқиъ ун-нужум,− деб бошланади. Юқорида кўрганимиздек, бу ерда ҳам Оллоҳ катта коинот сирларини кўрсатаётир, яъни: «Ботган юлдузларнинг жойларига қасамки...» Сўнг оят жуда қизиқ жумла билан давом эттирилади: «Ва иннаҳу ло касаму лав таъламуна аъзим» (76-оят).\nЯъни: «Ва бу накадар улуғ касамлигини билсайдинглар...»\nБу оят келтирилган сура «Воқеа»нинг маъноси «мудҳиш ҳодиса»дир. Энди ер юзининг ман-ман деган физикларидан: «Коинотда энг мудҳиш ҳодиса нима?» − деб сўранг, оладиган жавобингиз битта «бу − қора туйнуклар» бўлади. Қора туйнуклар − бу қазоси етиб, ботиб кетган, ғойиб бўлган йўқолган юлдузларнинг жойлари, мавқеъларидир. Қуръон мўъжизасини, бу ақл бовар қилмас мўъжизани кўрмаётирсизми?\nЭнди аввал бир юлдузнинг қазоси етиб қайларгадир ботиб кетиши, ғойиб бўлиши воқеасини физика илмининг энг янги кашфиётлари асосида тадқиқ қилайлик.\nХўш, юлдуз қандай ўлади? Физика ва астро-физиканинг космик тадқиқотлари масалани бугун катта миқёсларда изоҳлаб берди. У ёки бу юлдузнинг энергияси тамом бўлган пайтда, аввало, унинг молекулалари ҳаракатдан қолади ва усти-устига йиқилади. Шунинг орқасида (шу туфайли) юлдуз бузилиб, кичрая бошлайди, маълум бир вақтдан кейин эса электронлар атом мағизларининг марказига йиқилади. Шу тариқа юлдуз атом мағизлари уюми ҳолига келади. Бу асно юлдуз миллион-миллион бора кичрайган бўлса-да, унинг жозибаси ва тиқинлиги ўзгармаган бўлади. Электронларнинг мағизига йиқилиши, яъни мағзга тушганлиги боисидан мағиздан квантлар, нур тўлқинлари таралади, бу таралиш ритмик ҳолдадир ва бир томирга ўхшаб уради. Бу ўлаётган юлдузларнинг қалбидаги сўнгга зарбалардирки, ҳар 0,01-0,02 сония сайин тўлқин-тўлқин чиқаётган бу нурлар томир уриши манзарасини эслатгани учун, улар пульсар («пульс» сўзидан) деб аталади.\nҚуёшимиз каби бениҳоя кичик ҳисобланувчи бир юлдузнинг ўлими шундай оқибат билан тугайди.\nАгар юлдуз қуёшдан каттароқ бўлса, у бузилган вақтида майдонга келган нейтрон уюмидаги гравитация шу қадар кучли бўладики, бошқа барча нейтронлар унга тоб беролмай эрийди, шиддатли бир жозиба уюми ташкил топади. Бу асно моддий кўриниш, квант сифатида ҳам, модданинг атом мағзи сифатида ҳам йўқ бўлган, коинотда кўп жойларда қора туйнуклар қолган бўлади. Воқеа рўй берган нуқтани рус олимлари «юлдуз жойлари», америкаликлар «қора туйнук» деб атайдилар. Хўш, бу туйнукни қандай кўриш мумкин, у бошқа жойлардан қандай фарқланади? Биз даставвал бу тунукни унинг яқинидан ўтган ҳар жисмни ютиб юборишидан, ҳар нарсани сўриб олишидан билдик.\nБостон университетининг профессори Реймо Ровини буни пайқади, доктор Жон Уиллер эса уни «қора туйнук» деб атади. Бу воқеа физик маънода бир гравитацион шок (жозиба туфайли ўпирилиш)дир. Айни чоғда Эйнштейнинг талабаларидан Аубен Хельмер ва Шнейдер коинотдаги мувозанатни ўзаро бир-бирига боғлиқ икки ҳодисага боғлайдилар:\n1. Термоядровий кенгайиш. 2. Қора туйнуклар.\nБу туйнуклар атрофидан (яқинидан) ўтган ҳар қандай моддий борлиқ − юлдуз, нур − йўқ бўлмоқда, ақл бовар қилмас жозиба томонидан ютилмоқда. Ҳатто вақт ҳам бу нуқта яқинида тезлашади, унда суръатланиш юз беради, сўнгра у ҳам ютилиб, йўқ бўлади.\nХуллас, «Воқеа» сурасида Оллоҳ бир неча ояти каримада бу ҳақиқатни намунага келтириб, далил қилиб (қасам) маҳшарни таърифлайди:\n«Ботган юлдузларнинг мавкеъларига касамки,\nВа бу, накадар улуғ касамлигини билсайдинглар»\nҚуръоннинг бу қадар аниқ мўъжизаси олдида ҳар қандай одам ҳам жамики шубҳа-гумонлардан покланиб, унга қўшилиши муқаррардир, чунки бу илм амрдир. «Юлдуз жойлари» («би мавоқиъ ун-нужум»), яъни «қора туйнуклар» борасида машҳур физикларнинг (юқорида номлари келтирилган илм аҳлларининг) ғоят қизиқарли тахминлари бор. Баъзилари: «Бу туйнуклар моддий борликларни шиддат билан сўриб олиб, оламнинг(коинотнинг) жуда узок-узокларига зарб билан ирғитади», дейдилар. Баъзилари: «Бу туйнуклар сатҳига келиб колган моддий борликлар бошка ўлчовларнинг, бошка маконларнинг ичида ғайримоддий сифатга ўтадилар », дейишади. Бу сўнгги нуқтаи назар Қуръонда амр этилган баъзи оламлар ҳақиқатига яқинроқдир.\nОяти кариманинг бошқа ҳикматларига келинса:\nа) қиёмат куни, худди «юлдуз жойлари»нинг ақл бовар қилмас сирлари каби, сизларни бошқа маконга ўтказаман, дейилган;\nб) ўлим, биз айтганимиздек, йўқ бўлиш эмас: қаранг, йўқ бўлгандек кўринган бир юлдузнинг жойида ҳам қанчадан-қанча ҳикмат тўла бошқа бир ҳаёт сирлари бор. Сиз ҳам ўлдик деганингизда янада қувватлироқ бир ҳаётга юзма-юз келажаксиз;\nв) хилқатнинг, яратилишнинг муҳим бир сири воқеаларнинг бошланган йўналишидан орқага қайтиш ҳикматидир.\nМагнитик тортилиш баҳсида кўражагимиз каби, коинотдаги ақл бовар қилмас куч модда маконида квантни ишга солиб, миллиард карра миллиард атомни вужудга келтиради. Айни замонда бу қудрат «юлдуз жойлари»да бўлгани каби, янгидан гравитациянинг бир бошқа сири бўлган магнитик тортилишларга айланади. Бор бўлиб, айни йўналишда текис-нотекис истиқоматларга ўта бошлайди.\nҲақ-таоло бу оятда: «Бу накадар улуғ касамлигини билсайдинглар», дер экан, шундай қилиб, хилқатнинг буюк қонунига ишора қилгандир. Ҳа, бу оят ҳақиқатан коинотнинг энг тушунарсиз сирларидан бирини очиқ мўъжиза сири доирасида баён этгандир. Маҳшарда маконлардан-маконларга ўтаётганда бу оятнинг сирини шахсан ўз бошимиздан кечиражакмиз, кўражакмиз.


28 Сентябрь 12:52\nҚозоғистон Президенти Европанинг бир қатор компания раҳбарлари билан учрашди ҚР Мажилиси Раиси ТуркПA Бош котиби билан учрашди ҚР Президенти Бельгия қироли Филипп билан учрашди\nТабрик мактубини ҚР Мажилис Раиси Нурлан Нигматулин ўқиб берди.\n- Қозоғистоннинг Биринчи Президенти Нурсултон Назарбоев ташаббуси билан тузилган ТуркПA - қардош мамлакатлар бирлигини мустаҳкамлайдиган нуфузли ташкилот. Юбилей йиғилишининг муқаддас Туркистон шаҳрида ўтказилиши катта рамзий аҳамиятга эга. Турк дунёсининг маънавий пойтахтида ўтказилаётган учрашув туб халқларни умумий манфаатлар йўлида бирлаштиради. Мамлакатларимиз олдига катта мақсадлар қўйган. Aгар биз янги қийинчиликларга дош беришни истасак, иложи борича ҳамкорлигимизни кучайтиришимиз керак. Биз ҳамкасбларимизнинг салоҳиятини оширишимиз ва турк дунёсининг халқаро майдонда ролини кучайтиришимиз керак, - дейилади Президентнинг табрик мактубида.\nҚасим-Жомарт Тоқаев, айниқса, глобал ва минтақавий муаммолар бўйича умумий позицияга эга бўлиш муҳимлигини таъкидлади.\n- Бу ишда ТуркПA алоҳида ўрин тутади. Парламентларимиз ҳар бир масалага туркий халқларнинг яхлитлиги нуқтаи назаридан қарашлари керак. Умид қиламанки, бугунги учрашув бу борада жиддий ғоялар ва янги ташаббуслар келтиради! - деди Президент.\nШу муносабат билан К. Тоқаев ялпи мажлис иштирокчиларига омад тилаб, туркий халқлар бирлиги мустаҳкамланишига ниятдошлик билдирди.\nҚР Мажилиси Раиси ТуркПA Бош котиби билан учрашди


Қирғизистон Ақаевга ҳам, Бакиевга ҳам пенсия бермайди\n10 май 2021, Тошкент вақти: 01:13\nҚурмонбек Бакиевга пенсия тайинлаш ташаббусини Беларус президенти Александр Лукашенко кўтармоқда.\nБеларус президенти Александр Лукашенко 2010 йил апрел инқилобидан сўнг Қирғизистонни тарк этишга мажбур бўлган собиқ президент Қурмонбек Бакиевга Бишкек томонидан пенсия тўланиши кераклигини айтди. Бироқ Қирғизистон ҳукумати қочқин президентга пенсия тўламоқчи эмас.\nБеларус президенти Александр Лукашенко 11 декабр куни МДҲ, Болтиқбўйи ва Грузия Бош муҳаррирлари клуби аъзолари билан бўлган учрашуви чоғида Қирғизистоннинг собиқ президентига пенсия тўлаш масаласини кўтарди.\nЛукашенкога кўра, Бакиевнинг пенсияси Бишкекдан Минскка ўтказилиши керак.\n-Бакиев, албатта, пенсиясиз очидан ўлмайди. Лекин пенсия бор экан, демак уни тўлаш керак”, -деб билдирган Александр Лукашенко.\nБеларус раҳбарининг бу баёноти Қирғизистонда катта шов-шувга сабаб бўлди. Расмийлар, ҳукумат идоралари ва жамоатчиликнинг асосий қисми Лукашенконинг сўзларини қўллаб-қуввватламаяпти.\nҚирғизистон Ижтимоий ҳимоя жамғармасининг маълум қилишича, собиқ президентлар Асқар Ақаев ва Қурмонбек Бакиевга пенсия тўлашга ҳеч қандай ҳожат йўқ.\n- Бу одамлар аслида пенсияга чиқишлари керак эди. Лекин улар қочиб кетгани туфайли пенсия берилмай қолган. Қонунга мувофиқ фуқаро пенсия ёшига етганда бизга ариза билан мурожаат қилиши керак. Аммо Ақаев Россияда, Бакиев Белорусда яшаётгани муносабати билан уларга пенсия тайинлашнинг зарурати йўқ, -деди Ижтимоий ҳимоя жамғармаси матбуот котиби Жениш Муканбетов.\nУнга кўра, собиқ президентлар Қирғизистонга келиб, пенсияга чиқиш ҳужжатларини расмийлаштирган чоғида ҳам уларга нафақа тайинланиши савол остида қолаверади. Чунки 2005 йил март инқилобидан сўнг ҳокимиятдан ағдарилган Асқар Ақаевга нисбатан “экс-президент” мақоми бекор қилинган. Бакиевга ҳам пенсия тайинлаш учун қонуний асос йўқ.\n- Конституцияда барча президентлар “экс президент” мақомига эга бўлади, деб ёзилган. Бироқ улар ўз ихтиёри билан ҳокимиятни топширмаса, уларга импичмент эълон қилинса, муддати тугагандан сўнг ҳокимиятдан кетмаса “экс президент” мақоми берилмайди. Ақаев билан Бакиев қай тарзда ҳокимиятдан кетгани барчага маълум. Шунинг учун ҳам улар экс президент ҳисобланмайди, -деди Қирғизистон парламенти депутати Ўмурбек Текебаев.\nМаълум бўлишича, Асқар Ақаев 6 йил мобайнида Қирғизистон Миллий фанлар академиясидан 200 доллар миқдорида стипендия олиб турган. Аммо ўтган йилнинг 24 ноябрида Қирғизистон Молия вазирлигининг талаби билан Фанлар академияси Ақаевга стипендия беришни тўхтатишга мажбур бўлган.\nБугунги кунда Қирғизистонда фақат Роза Ўтунбаевагина “экс президент” мақомига эга. Расмий маълумотга кўра, Роза Ўтунбаеванинг пенсияси 80 минг сўмни, яъни 1684 долларни ташкил қилади.